description: Diens aan die boer was die rede vir PANNAR se ontstaan sestig jaar gelede en dit is wat PANNAR vandag nog en steeds doeltreffender doen.

title: PANNAR: 60 jaar van diens aan die boer

maintext:
Diens aan die boer was die rede vir PANNAR se ontstaan sestig jaar gelede en dit is wat PANNAR vandag nog en steeds doeltreffender doen – diens lewer om die boer te help om steeds winsgewender en suksesvoller te boer. PANNAR het in 1958 as ‛n nederige saadmaatskappy in Greytown in die KwaZulu-Natalse Middelland begin om bastermieliesaad aan boere in KwaZulu-Natal te verskaf. Sedertdien het PANNAR ontwikkel tot ’n staatmaker in die bastermieliemark in Suid-Afrika.
PANNAR is gebou op gevestigde waardes van integriteit, harde werk, die vind van oplossings en vasberadenheid om boere te help slaag. Alhoewel baie sedert 1958 verander het, bly een ding onveranderd – dat PANNAR reeds vir 60 jaar boere eerste plaas. Alle besluite word geneem met die beste belang van die boere in gedagte. PANNAR se mense bring baie tyd in boere se landerye deur om te verseker dat hulle die saadprodukte wat die beste presteer kies en persoonlike diens ontvang. PANNAR is deeglik bewus dat sy sukses van die boer se sukses afhanklik is. As ŉ multigewasspesialis bied PANNAR kultivars met goeie prestasie, aanpasbaarheid en stabiliteit om ŉ gewaskultivarpakket vir elke boer se unieke behoefte saam te stel.
Nuwe witbasters
PANNAR se witmieliebasterpakket bied goeie prestasie, aanpasbaarheid en bestendigheid vir goeie risikobestuur. PAN 5R-791BR presteer baie goed in die LNR se nasionale proewe vir die westelike en oostelike produksiestreke. PAN 4A-111 lewer topprestasie in die LNR se proewe vir die oostelike produksiestreke.
Ultravinnige pakket:
PAN 3A-173 (NUUT):
Droëland: Plant in die oostelike produksiegebiede met ’n hoë potensiaal aan teen 20% hoër plantestand as die tipiese mediumgroeiers.
Besproeiing: Dit is ŉ besproeiingsbaster wat goed inpas by ŉ dubbeloesproduksiestelsel. PAN 3A-173 word vir al die produksiestreke onder besproeiing teen hoë plantestand van 80 000 plante en meer per hektaar aanbeveel. Die baster toon die tipiese ultravinnige planttipe-eienskappe en is enkelstammig. Die siekteverdraagsaamheid is oor die algemeen goed. In gebiede waar noordelike blaarskroei ondervind word, word die YIELDBOOST®- swamdoderspuitprogram aanbeveel om die siekte in toom te hou en die opbrengspotensiaal te beskerm. Vir meer inligting oor die YIELDBOOST®- swamdoderspuitprogramme, kontak u PANNAR-verteenwoordiger, kyk in die PANNAR-produkkatalogus of besoek PANNAR se webtuiste www.pannar.com.
Vinnige pakket:
PAN 4A-159 (NUUT):
Droëland: Presteer goed in die oostelike produksiegebiede met ŉ stabiele opbrengs. Plant teen 20% digter as die tipiese mediumgroeiers. Hierdie baster se vinnige aard is ŉ moet in ’n pakket om risiko te versprei. Dit presteer selfs onder stremmingstoestande. Die siekteverdraagsaamheid is oor die algemeen goed en die baster kan meerkoppig wees. In gebiede waar noordelike blaarskroei ondervind word, word die YIELDBOOST®- swamdoderspuitprogram aanbeveel om die siekte in toom te hou. Baie goeie staanvermoë.
Medium-vinnige pakket:
PAN 5B-485B en PAN 5R-785BR (NUUT): Die basters bevat die MON89034 stronkboorderweerstandsgene.
Droëland: Die basters word deur goeie stabiliteit en meerkoppigheid gekenmerk. Hulle word veral vir die westelike produksiestreke (Noordwes-Vrystaat, Noordwes en ook Noordoos-Vrystaat) as deel van die hoofaanplanting aanbeveel. Die basters is ook goed aangepas vir die matige oostelike produksiestreke. BG 5685R en PAN 5R-591R is geskik as toevlugsoord vir PAN 5R-785BR.
Besproeiing: Die basters kan aangewend word waar slegs ŉ enkele aanplanting van mielies onder besproeiing, asook aanvullende besproeiing, verbou word. Die basters het ŉ aantreklike planttipe met goeie agronomiese balans en toon goeie verdraagsaamheid teen kop- en pluimbrand en noordelike blaarskroei.
PAN 5A-291, PAN 5R-591R en PAN 5R-791BR (NUUT):
Droëland: Hierdie is bul-basters en kom gewoonlik sterk op. Hulle is besonder sterk meerkoppig en goed aangepas vir al die produksiestreke. Hulle presteer baie goed in al die westelike produksiestreke (Noordwes-Vrystaat, Noordoos-Vrystaat en Noordwes) en word as deel van die hoofaanplanting aanbeveel. PAN 5R-791BR het baie goed presteer in die LNR se nasionale proewe van 2016/17 vir die westelike en oostelike produksiestreke.
Medium pakket:
PAN 6R-779BR (NUUT):
Droëland: Hierdie nuwe toevoeging is veral geskik vir aanplantings in die westelike produksiegebiede, veral op die watertafelgronde van die Noordwes-Vrystaat. Alhoewel die baster op die oog af nie sy opbrengspotensiaal wys nie, presteer dit by die skaal. Laat plantdatums in die koeler oostelike dele moet vermy word.
Besproeiing: Die baster kan aangeplant word waar slegs ŉ enkele oes van mielies onder besproeiing asook aanvullende besproeiing verbou word teen ŉ plantestand van nie meer as 55 000 plante per hektaar nie.
Nuwe geelbasters:
PANNAR se formidabele geelmieliepakket van ultravinnige, vinnige, mediumvinnige en medium basters bied ŉ goeie risikoverspreidingstrategie. Die ultravinnige pakket het ’n baie goeie rekord onder besproeiing in al die produksiegebiede en op droëland in die oostelike produksiegebiede. Die ultravinnige geelbasters lewer top-opbrengste wanneer die beste bestuurspraktyke en besproeiingskedulering toegepas word. In hierdie verbouingstoestande het PANNAR se ultravinnige basters uitsonderlike opbrengste van meer as 20 ton per hektaar opgelewer.
Drie nuwe, opwindende ultravinnige platforms is by die pakket gevoeg, naamlik PAN 3R-500R en PAN 3R-700BR; PAN 3R-524R en PAN 3R-724BR en; PAN 3R-586R en PAN 3R-786BR. PAN 5A-182 is ŉ mediumvinnige baster wat besonder goed in die LNRproewe vir die oostelike en westelike produksiestreke presteer het. Die mediumpakket handhaaf ŉ uitstekende prestasierekord in die oostelike en westelike produksiegebiede.
Ultravinnige pakket:
PAN 3R-524R en PAN 3R-724BR (NUUT):
Uitstekende keuse onder besproeiing en het die afgelope seisoen die eerste plek in die PANNAR-evaluasieproewe onder besproeiing behaal. Die planttipe is geskik vir ’n hoë plantestand van 95 000 tot 100 000 plante per hektaar. Die basters onderskei hulleself met goeie opbrengs en stabiliteit in al die produksiegebiede. Egte besproeiingsbasters met ŉ regop blaargroeiwyse wat teen hoër plantbevolkings geplant kan word. Beskik oor ŉ vaste kopgrootte by plantestande van selfs 95 000 tot 100 000 plante per hektaar. Aantreklike graantipe wat vinnig afdroog. Selfs teen hoë plantestande is die staanvermoë baie goed. Waar blaarsiektes gewoonlik voorkom, word die YIELDBOOST®-swamdoderspuitprogram aanbeveel om die produksiepotensiaal te beskerm. Die twee basters is onderhewig aan registrasie.
PAN 3R-586R en PAN 3R-786BR (NUUT):
Hoë-insetbesproeiing: ’n Opwindende nuwe toevoeging tot die besproeiingspakket is hierdie basters wat vinnig vorder tot pluimstoot en fisiologiese rypwording. Goeie verdraagsaamheid teen blaarsiektes, veral phaeosphaeria en grysblaarvlek. Die basters verdra hittespanning goed.
Droëland: Die basters presteer goed in die hoëproduksiepotensiaal Oostelike streke en veral KwaZulu-Natal. Met eienskappe soos sterk saailinge, goeie verdraagsaamheid teen blaarsiektes en goeie staanvermoë is dit ultravinnige basters wat beproef moet word. Plant teen minstens 20 – 30% hoër plantestand as die mediumgroep basters.
PAN 3R-500R en PAN 3R-700BR (NUUT):
Hoë-insetbesproeiing: Die basters is baie goed aangepas in al die produksiegebiede onder besproeiing teen plantestande van 80 000 tot 100 000 plante per hektaar. Handhaaf baie goeie prestasie onder besproeiing in PANNAR-proewe. ŉ Baie goeie spanmaat vir PAN 3Q-740BR met soortgelyke stabiliteit.
Droëland: Aangepas in die oostelike produksiegebiede teen 20 – 30% hoër plantestand as wat normaalweg op droëland aangeplant word. Aantreklike plant met goeie kwaliteit semi-blinkpitgraantipe. Beskik oor goeie staanvermoë met goeie kopplasing. Waar blaarsiektes gewoonlik voorkom, word die YIELDBOOST®-swamdoderspuitprogram ter beskerming van die produksiepotensiaal aanbeveel. Die twee basters is onderhewig aan registrasie.
Vinnige pakket:
PAN 4A-156 (NUUT):
Droëland: ŉ Nuwe baster wat veral aangepas is vir KwaZulu-Natal en die Oos-Vrystaat. ŉ Hoër plantestand van minstens 20% teenoor tipiese mediumbasters word vir die baster aanbeveel, omdat dit geneig is om enkelkoppig te wees. Kan tot 22 rye pitte op ŉ kop maak. Dit is ŉ goeie alternatiewe baster vir PAN 4A-172. Goeie verdraagsaamheid teen blaarsiektes, veral phaeosphaeria.
Besproeiing: ŉ Plantestand van hoogstens 60 000 plante per hektaar word aanbeveel. Dit pas goed in waar slegs ŉ enkele oes van mielies onder besproeiing asook aanvullende besproeiing verbou word.
PAN 4A-172 en PAN 4R-672R (NUUT):
Droëland: Hierdie opwindende nuwe, vinnige geelbasters is ŉ uitstekende keuse vir die oostelike produksiestreke, insluitende KwaZulu-Natal. PAN 4A-172 het hom die afgelope twee jaar onderskei deur koning te kraai in PANNAR se baster-evaluasieproewe. Die basters bied goeie agronomiese balans en is by uitstek enkelkoppig. Koppe word laag gedra en staanvermoë is baie goed. In gebiede waar noordelike blaarskroei ondervind word, word die YIELDBOOST®-swamdoderspuitprogram aanbeveel om die siekte in toom te hou.
Mediumvinnige pakket:
PAN 5A-190 (NUUT):
Droëland: Die nuwe baster se groeilengte pas die oostelike produksiegebiede perfek en toon uitstekende groeikragtigheid. Dit is goed aangepas vir die Oostelike Hoëveld en Oos-Vrystaat. Dit is enkelkoppig met ‛n goeie staanvermoë.
Besproeiing: Kan onder besproeiing teen ŉ plantestand van hoogstens 60 000 plante per hektaar aangeplant word. Dit is slegs geskik vir ŉ enkele oes onder besproeiing. Die baster toon uitstekende diplodia-verdraagsaamheid en is ŉ baie gesonde planttipe.
PAN 5A-154 (NUUT):
Droëland: Hierdie baster is ŉ opwindende toevoeging tot die PANNAR-pakket. In die 2016/17-seisoen het PAN 5A-154 uitstekend oor ŉ wye verskeidenheid omgewingstoestande in die PANNAR kultivar-evaluasieprogram presteer, wat dui op goeie opbrengsstabiliteit en aanpasbaarheid. Die baster kan meerkoppig wees teen plantestande van 45 000 plante per hektaar en laer. Dit handhaaf ŉ redelik vaste kopgrootte met ’n mooi, dieporanje graantipe. Dit word as deel van ŉ geelpakket aanbeveel om die risiko te versprei.
Besproeiing: Dit kan met groot sukses aangeplant word waar slegs ’n enkel oes onder besproeiing asook aanvullende besproeiing beplan word. Die baster beskik oor goeie staanvermoë en algemene siekteverdraagsaamheid, en toon goeie verdraagsaamheid teen diplodia kopvrot.
Dit is nie al nie:
PANNAR is ook die leierverskaffer van soja-, sonneblom-, sorghum, droëbone- en voergewassesaad. Lees meer daaroor in PANNAR se 2018-produkkatalogus of op www.pannar.com.
Skatkis van kennis
PANNAR se 2018-produkkatalogus is ’n skatkis van kennis. Benewens ’n oorsig van PANNAR se 60 jaar van diens aan die boer en ’n kennismaking met PANNAR se flink en kundige span landboukundiges, bevat dit waardevolle inligting oor:
Die keuse van ’n basterpakket vir jou plaas
Nuttige gewaswenke deur landboukundiges
Kultivarbeskrywings van al die saad wat PANNAR verskaf
’n Saadspasiëringsgids vir mielies en sonneblom
PANNAR se agronomiese ondersteuning aan die boer onder hoofde van Voorligting, Saadbehandeling, YIELDBOOST®-swam- en -insekbeheer, Gewasverbouingsriglyne en PANNAR Sprout™, wat die boer op die land toegang tot alle kennis gee wat hy nodig het om doeltreffend en winsgewend te boer
Die bestuur van geneties gemodifiseerde mieliebasters
Die Clearfield® onkruiddoderprogram vir sonneblom
Al PANNAR se belangrike kontakpersone en -nommers
Dit sal elke boer loon om ’n PANNAR-katalogus in die hande te kry.


title: Is motorversekering die moeite werd?

maintext:
Dis ‘n luuksheid wat ek nie kan bekostig nie, dit sal nooit met my gebeur nie, ek glo nie in versekering nie en dit is net te duur. Dit is sommige van die redes wat mense opnoem oor hoekom hulle nie hulle voertuie verseker nie. Die redes mag geldig wees, maar op die langtermyn gaan dit duurder uitwerk, waarsku die Automobiel Assosiasie (AA).
Tussen 65% en 70% van die geskatte 12 miljoen voertuie op Suid-Afrikaanse paaie is nie verseker nie. En hierdie persentasie groei jaarliks. As jy betrokke is in ‘n ongeluk het jy net ‘n 3 uit 10 kans dat dit met iemand is wat wel verseker is en wat dan ook die skade kan dra.
“As kostes ‘n probleem is moet motoriste verskeie opsies navors om hulself ten minste ‘n bietjie dekking te gee,” raai die AA aan.
Die AA sȇ daar is verskeie faktore rondom versekering om in ag te neem:
Moenie net jou besluit op prys baseer nie.
As jy jou maandelikse premie verminder, oorweeg dit om af te gradeer na derdeparty brand en diefstal of slegs derdeparty om jou te dek in die geval waar jy ‘n eis teen jou kry.
Verstaan jou bybetaling.
Wees eerlik met jou versekeraar – gee alle feite deur wanneer jy ‘n polis oopmaak.
As jy jou motor verseker – dek ook die inhoud van die motor.
Vergelyk kwotasies van verskillende versekeraars. Doen navorsing en maak ‘n ingeligte besluit voor jy op ‘n spesifieke versekeraar besluit.
Verstaan dat jy indirek betaal vir alle terugbetalingsvoordele.
Verdeel die risiko. As jy getroud is sorg dat jy en jou vennoot twee verskillende polisse het. Dit laat elke persoon toe om sy eie versekeringsgeskiedenis op te bou, sodat die een se eise nie die ander een beїnvloed nie.
Maak seker jy verstaan al die voordele van jou polis.
“Daar is meer redes dat jou motor verseker moet wees as dat hy nie verseker moet wees nie,” sȇ die AA. Daarom is dit maar beter om wel jou motor te verseker.
Bron: AA

fasttext_language: af


title: Dom Boer se lag vir die dag:

maintext:
Welberese onbelesene
Hennie: “Wel Heinie, as jy so baie in die wêreld gereis het soos jy vertel, moet jy seker alles van Aardrykskunde af weet.”
Heinie: “Nee tog nie – dit is nou een van die min plekke wat ek nog nooit besoek het nie.”


title: Alles is in ’n naam: Oom Kallie Khaki help jou om dit met trots te dra

maintext:
Boere, groot trekkermaatskappye, saadagentskappe, bakkies, vragmotors en nog vele ander glo daaraan om hulle handelsmerk met trots te vertoon. So hoekom dit dan nie op elke kledingstuk plaas nie? Op so manier kan almal mekaar op elke boeredag uitken. En omdat almal in die landboubedryf hardwerkend is en veral boere buite in die natuur werk, moet dit natuurlik ook gehalte klere wees.
Daarom het hulle ‛n verskaffer soos Oom Kallie Khaki nodig om hulle te help om hulleself smaakvol te merk… en dit is vir Oom Kallie Khaki ‛n groot voorreg om deel van elke maatskappy te wees.
Oom Kallie Khaki is ‛n klein, maar uiters professionele maatskappy wat klerasie en bykomstighede aan die landbousektor, 4×4-mense en buitelugsoekers verskaf. Leatitia Smit, eienaar van Oom Kallie Khaki, sê: “In vandag se gejaagde lewe en onvoorspelbare ekonomiese toestande kan dit ’n groot uitdaging wees om die regte bemarkingsprodukte te kry om jou produk bo ander te laat uitstaan. En alles gaan vandag oor bemarking.”
Oom Kallie Khaki glo in goeie diens en waarde vir geld. Hulle probeer hulle produkte so bekostigbaar moontlik hou en daarom aanvaar hulle slegs bestellings van 25 items of meer. “Persoonlike diens en kontak met ons kliënte is vir ons van die uiterste belang,” sê Leatitia. Michelle Lombard het hempies by Oom Kallie Khaki bestel vir haar man en pa se organisasie. Sy sê sy is baie tevrede met hulle diens.
“Hulle help altyd en het vinnige en vriendelike diens. Ek bestel graag daar,” sê sy.
Oom Kallie Khaki weet ook dat boere graag met hulle kinders spog en daarom het hulle onlangs hulle eie klein klerereeks vir boere se kinders geloods om hempies, hoedjies, vellies en nog vele ander produkte te verskaf. Dan kan boetie presies soos pappa lyk.
Boere van die Noord-Kaap, Vrystaat en Wes-Kaap wat te ver is om hulle winkel in Benoni te besoek hoef nie bekommerd te wees nie, want hulle kan maklik aanlyn op Oom Kallie Khaki se webwerf hulle klere koop en laat aflewer.
Wat hulle alles bied:
Borduurwerk
Lasersnywerk
Blokdrukwerk – drukwerk op enige voorwerp – so kan jy selfs jou penne bemark en aan jou lojale kliënte uitdeel.
Hulle klerereeks:
Hemde, gholfhemde en T-hemde
Kortbroeke en langbroeke
Hoede en kepse
Skoene
Beursies
Skryfbehoeftes
Kinderitems (hemde, hoede, vellies, ensovoorts)
Hulle is ook trotse verskaffers van:
Sterling Outdoor
Trout Beck
WildWay-klerasie
Tarzan-skoene
Freestyle-skoene
Salty
Claw
TEESAV Boere sal Oom Kallie Khaki se vriendelike mense vind by skoue, feeste en veilings. Hulle is eersdaags te sien by die Randfontein-skou, NAMPO-oesfees en Royal-skou. So as jy die handelsmerk Oom Kallie Khaki sien, maak seker jy stop daar en merk jouself.
Hulle winkel in Benoni is ook ’n besoek werd. Die adres is Winkel 3, High Road 92, Maroudas-sentrum, Benoni. Gaan kuier op hulle aktiewe webblad om jou klere aanlyn te bestel, www.oomkalliekhaki.co.za, of bel vir Leatitia Smit by 081-2166748 of 082-447-2668 of stuur vir haar ’n e-pos na info@oomkalliekhaki.co.za


title: ProAgri 216 - Februarie 2018

maintext:
As dit pap reën moet jy skep, is ‛n bekende Afrikaanse uitdrukking. Suid-Afrikaanse boere weet egter dit reën nooit pap nie. Ook nie vleis nie. As ons gelukkig genoeg is om reën te kry, dan is dit nog lank voor daar pap of vleis uit die reën kom. Gelukkig verstaan ons boere ook die uitdrukking só dat jy moet oes in oestyd om te bêre en voorsiening te maak vir die minder vrugbare tye.
Hierdie tyd van die jaar is hooimaaktyd en die droogtes van die afgelope tyd het net weer onderstreep dat jy nooit te veel bale of kuilvoer op die plaas kan hê nie. As jou diere nie hulle pad daardeur kan eet nie, is daar altyd ‛n buurman of medeboere in ‛n ander streek wat dit nodig het.
Die afgelope drie jaar bly ek verstom en nederig staan voor die mededeelsaamheid van ons boere. Trok na trok na trok vol voer word aangery na waar dit nodig is. Ek weet ván die hulporganisasies hou rekord van die duisende bale en derduisende kilometers wat afgelê is en ek dink as ons alles bymekaar voeg gaan dit ‛n hele ekonomie op sy eie vorm. En wat doen die regering om te help? Hy oes nou nog ‛n bykomende 52 sent op elke liter brandstof wat ingegooi word om die kernonderbou van ons land se ekonomie, naamlik voedselvoorsiening, te red. Dit reën mos pap… Ewenwel, hooi moet ons maak en mielies moet ons plant.
In hierdie uitgawe is daar baie inligting oor voerproduksie en die toerusting wat dit makliker maak. Kuilvoermaak is ‛n kuns, maar daar is ook al hoe meer tegnologie om die beste uit elke kerfseltjie te haal.
Lees gerus ook oor PANNAR se saadbekendstellings om die beste vir jou omstandighede en gebied te kies. Met 70 plaasaanvalle in die eerste sewe weke van die jaar kan ons ook nie genoeg klem op veiligheid plaas nie. Kyk gerus ook na die toerusting wat jou oë en ore beskerm en kan help om vinnig raak te skiet. Dit is darem ook lekker speelgoed!
Boer slim!
Annemarie Bremner > annemarie@proagri.co.za
Lees ons jongste uitgawe hier: proagri_216_februarie_2018


description: Oor boerevernuf kan boeke vol geskryf word. Een van die gawes eie aan die gees van die plaas, is die talent om ’n gebruiksitem met sukses op verskillende maniere aan te wend.

title: Veelsydige Bonnox werk ook vir groente

maintext:
Oor boerevernuf kan boeke vol geskryf word. Een van die gawes eie aan die gees van die plaas, is die talent om ’n gebruiksitem met sukses op verskillende maniere aan te wend – selfs vir take waarvoor dit nie gemaak is nie. Die ware spreekwoord van “’n boer maak ’n plan” geld vandag nog steeds vir groot en klein boere.
Thomas Linders is ’n klein boer met ’n eiesoortige projek op sy plaas, Waaipoort, naby Rosendal. Hy bedryf ’n permakultuurnavorsingsentrum wat verskillende plante se vermoë om erosie te bekamp toets. Gronderosie is ’n groot probleem in die Rosendal-streek en die nabygeleë Lesotho. Hy glo in organiese boerdery en sy projek maak deel uit van die WWWOF (World Wide Workers on Organic Farms). Die sentrum kweek ook self die organiese groente wat daar geëet word.
Thomas glo daarin om net die beste materiaal in sy projekte aan te wend en hy ken Bonnox se omheiningsdraad al dekades lank. “Ons het dit in die vroeë 90’s in Midrand by ’n bouprojek gebruik,” vertel hy.
“Toe ons op Waaipoort aangekom het, het ons baie probleme met rondloperdiere vanaf ander plase gehad. Ons het ons hele groente-oes gedurende die eerste winter verloor. Daar moes vinnig ’n plan gemaak word om ’n omheining aan te bring wat maklik en vinnig opgerig kon word.
“Ek het 200 meter van Bonnox se Money Saver-reeks, wat 1,4 m hoog is gekoop. Ons het vier sterk hoekpale en die hek se stutte geplant met houtpale elke tien meter,” sê Thomas.
“Ons gebruik vrywilligers van regoor die wêreld in die sentrum en ek en ’n paar van hulle kon die omheining baie gou oprig. Ons het Bonnox se draadklamp gekoop, wat maklik werk en die werk maklik maak. Hierdie draadklamp gaan ook nog baie werk in die toekoms verrig.”
Thomas beplan om die groentetuin te vergroot en ook alpakkas, skape en bokke te kry. Volgens hom sal Bonnox se omheining enige avontuurlustige bok binnehou. “In permakultuur glo ons dat enigiets wat ons tot die stelsel byvoeg, minstens twee of drie funksies moet hê,” sê hy. Daarom moes Bonnox se omheining nie net die onwelkome diere uithou nie. Die heining dien ook as rankstut vir veselsponskomkommers. Hierdie gewas word vir sop gebruik, of as ’n natuurlike spons, of gemaal en met beton gemeng om liggewig stene te maak.
“Later wil ons ook spesifieke plante langs die Bonnoxomheining plant sodat dit kan ooprank en uitgroei om ’n lewende heining te bied,” sê Thomas. Thomas het nog ’n rol Bonnox van 100 meter gaan koop wat as vertikale ondersteuning vir rankgroente dien.
“Ek het die Vrydagmiddag vieruur by Bonnox se fabriek in Sunderland Ridge aangekom. Hulle het toe pas gesluit. Die mense het sonder om te skroom dadelik oopgesluit en my baie vriendelik gehelp. Boonop lyk Bonnox se fabriek en die voorstelling van hulle draad buite baie netjies.” Die Bonnox-draad se blokkies is perfek vir die rankgroente en dit bied ook ’n stewige ondersteuning vir die skadunet wat bo-oor gestrek word om die goggas buite te hou.
“Ons laat ons Engelse komkommers, pekelkomkommers en tamaties teen die Bonnoxdraad uitrank. In die winter doen die ertjies, sneeu-ertjies en suikerertjies dieselfde, sodat ons ’n vroeë lentegewas gereed kan hê.” Thomas het steeds probleme met hase wat deur die draad kruip, maar volgende keer sal hy die heining koop met die kleinste gaatjies aan die onderkant.
“Alhoewel hierdie ’n kleinskaalse boerdery is, kan ons die duursame en veelsydige Bonnox in verskeie toepassings benut,” sê Thomas. Hy herkou ook aan die idee om Bonnox in te span om gronderosiebestrydingshokke te bou…
Skakel 012-666-8717, 076-1699068, of stuur ’n e-pos aan Linda@bonnox.co.za, Gerda@bonnox.co.za of zane@bonnox.co.za. Besoek ook hulle webwerf by www.bonnox.co.za.


description: die 13-liter G-reeks is die gewildste onder boere vir langafstand vervoer. Dit is ’n wye reeks van 250 tot 620 perdekrag (186 – 462 kW).

title: Scania gee om

maintext:
“Dit voel of ons by die huis gekom het,” vertel Morné Botha, hoofbestuurder van Scania in die Vrystaat. Hy en sy gesin het teen die einde van verlede jaar van Johannesburg af Bloemfontein toe getrek waar hy die leisels oorgeneem het as hoofbestuurder van Sentraal en die Vrystaat.
“Ons kliëntebases hier is heeltemal anders, ons praat die meeste van die tyd met boere, ons tipe mense,” sê Morné. Boere en landbouvervoerondernemings kan maar weet, by Scania word daar ‛n plan vir hulle gemaak.
Die regte trok vir die regte taak
Morné sê die 13-liter G-reeks is die gewildste onder boere vir langafstand vervoer. Dit is ’n wye reeks van 250 tot 620 perdekrag (186 – 462 kW) en bied vele kombinasiekeuses aan met betrekking tot onderstelle, enjins en kajuite. Scania het ook ’n goeie verhouding met bakbouers en kan boere help om die beste sleepwa vir spesifieke vragte te kies. Die wa kan ook ingesluit word in die finansieringspakket. Een van Scania se belangrikste sakebeginsels is dat sy kliënte maksimum werkstyd moet geniet. Saam met die vertroude tegnologie loop ook betroubare dienslewering.
Dienslewering vir Afrika
In Suidelike Afrika lê plekke wyd uitmekaar, paaie is nie altyd op standaard nie en as produkte van die plaashek af vervoer moet word, moet jy seker maak jou voertuig is geskik en word gereeld nagesien. Morné sê die terugvoering wat hy van boere af kry is dat hulle ’n baie hoë premie op naverkopediens plaas en dat hulle groot waardering het vir Scania se uitgebreide diensnetwerk, wat die hele subkontinent bedien. Hy sê: “Ons aanvaar die verantwoordelikheid om seker te maak dat die vervoergedeelte van ’n boerderyonderneming so glad as moontlik verloop sodat die boer kan konsentreer op sy boerdery. ’n Boer, en ook boere wat vervoerkontrakteurs is, moet nooit nodig hê om bekommerd te wees oor hulle lorries nie!”
Skeppende pakkette
Dienspakkette wat aanpas by die behoeftes van boere, is ’n belangrike deel van die diensketting. Dit pas in by die skeppende finansiering wat Scania se eie finansieringsafdeling verskaf. Morné sê met sy aankoms in die streek was dit gou vir hom duidelik dat die droogte van die vorige paar jaar steeds ’n groot uitwerking op die ekonomie het. “Mense is versigtig om geld uit te haal en groot beleggings te maak, maar Scania se finansieringsopsies help baie dat die wiele bly draai.” Boere weet presies watter tyd van die jaar hulle baie ry en hoe hulle kontantvloeibewegings lyk en hulle verkies die “vaste koste”-opsie sodat hulle elke maand vooruit kan beplan. Die vaste koste beteken ook nie ’n vasgestelde bedrag nie, verduidelik Morné. Dit word gekoppel aan die aantal kilometers wat gery word. In die stil seisoene, wanneer boere ook minder inkomste verdien, is die maandelikse betalings ook minder. Daarby voorsien Scania ook ’n gewaarborgde inruilwaarde op 36, 48, 60 of 72 maande na gelang van die afstand wat die trok afgelê het. Dit bly die boer se keuse wanneer hy gereed is om in te ruil en die inruilwaarde van ’n vragmotor wat gereeld nagesien is, is ook baie goed. Dit beteken natuurlik dat mense wat in die mark is vir tweedehandse trokke, ook goeie gewaarborgde gehalte ontvang.
Huurtrokke ook beskikbaar
Morné sê een van die navrae wat hulle gereeld in die streek ontvang gaan oor die moontlikheid om trokke in besige tye te huur. “Ons het ’n vloot van meer as 400 voertuie wat sentraal vanuit Johannesburg bestuur word en ’n boer kan met groot gerief sy vermoë om byvoorbeeld graan aan te ry silo’s toe verdubbeld of verdriedubbel deur vir ’n paar maande trokke by te huur. Al die gehuurde voertuie is op ’n onderhoudsplan, so dit sal ook nie die boer meer kos as dit nodig is vir versiening in die huurtyd nie.
Uitbreiding van Scania se voetspoor
Morné is baie trots daarop dat Scania sy voetspoor in die streek, wat van Upington in die Noord-Kaap tot Jeffreysbaai in die Oos-Kaap strek, deurlopend vergroot. In Port Elizabeth is daar ook nou pas ’n volwaardige Scania-handelaarskap gevestig. “Mense wil graag met ons sake doen, want ons gee om,” sê hy.
Skakel Christopher Magson van Scania Bloemfontein by 072-1225705 of Scania se hoofkantoor by 011-661-9600 om uit te vind waar jou naaste handelaar is. Besoek gerus ook www.scania.co.za vir meer inligting oor Scania se vervoeroplossings.


title: SA Stamboek brei dienste uit gegrond op genomiese inligting

maintext:
Twee belangrike ooreenkomste is onlangs deur SA Stamboek onderteken om te verseker dat genomiese inligting optimaal deur Suid-Afrikaanse veetelers gebruik kan word. Stamboek het onlangs die “Single Step” Genomiese Evaluasie vir twee vleisbeesrasse uitgerol waarmee die akkuraatheid van voorspelling van genetiese waardes en identifisering van geneties meerderwaardige diere betekenisvol verbeter word.
Dit is hoofsaaklik die gevolg van die insluiting van genomiese inligting in die genetiese voorspellings. ’n Genomiese Diens word ook aan melktelers gebied waar direkte genomiese waardes, voorspel vanaf die Verwysingspopulasie van die Noord-Amerikaanse Genomiese Konsortium, omgeskakel word met Interbull omskakelingsvergelykings na die Suid-Afrikaanse skaal en geïntegreer word met Suid-Afrikaanse teelwaardes, wat gegrond is op die uitdrukking van gene in die Suid-Afrikaanse omgewing en Suid-Afrikaanse populasies.
Stamboek het ook onlangs deelgeneem aan Interbull se loodsprojek “Intergenomics”, wat die ontwikkeling van ’n Internasionale Genomiese Ontleding vir die Holsteinras behels vir voorspelling van Genomies Verrykte Teelwaardes van kleiner populasies, met belowende resultate.
Omvattende navorsing, ontwikkeling en assessering is gedoen voordat die “Single Step” Genomiese Evaluasies vir vleisbeeste in werking gestel is. Dit het gelei tot die besluit om die sagteware program, MIX99, ontwikkel deur LUKE in Finland, te gebruik vir die voorspelling van genomies verrykte teelwaardes. MIX99 word deur meer as 20 Genetiese Evalueringsentrums (insluitende nasionale evaluasies) wêreldwyd gebruik vir die voorspelling van die genetiese meriete van diere. Stamboek word dus nou deel van hierdie wêreldwye netwerk. MIX99 maak dit moontlik om die nuutste tegnologiese ontwikkelings met betrekking tot genetiese evaluerings te kan toepas vir alle eienskappe en spesies. Die program optimiseer rekenaar-hulpbronne en word gereeld, na deeglike toetsing, opgedateer met nuwe funksies.
Gedurende die Februarie 2018 ICAR en Interbull vergaderings in Auckland, Nieu-Seeland, het dr Japie van der Westhuizen (uitvoerende bestuurder van SA Stamboek) ‘n ooreenkoms met dr Martin Lidauer, verteenwoordiger van LUKE (Natural Resources Institute) geteken, vir die amptelike gebruik van MIX99 vir Genetiese Evaluerings deur SA Stamboek.
Hierdie belangrike ontwikkel maak dit moontlik dat voorspelling van genomiese verrykte teelwaardes ook baie vinnig vir ander rasse en spesies in werking gestel kan word, gegewe dat die fondasie van genotipering van ’n voldoende hoeveelheid verwysingsdiere van ‘n ras/spesie in plek is.
Die doeltreffendheid waarmee MIX99 SA Stamboek se rekenaarhulpbronne aanwend, het ook tot ’n meer gereelde diens van genetiese voorspellings vir die vleisbeesrasse gelei. Al hoe meer vleisbeesrasse ontvang nou maandelikse BLUP Genetiese Evaluasies, wat die telers in staat stel om tydige, ingeligte seleksiebesluite te kan maak.
Die ontwikkeling van genomiese profiel tegnologie gebaseer op SNP (single nucleotide polymorphism) beskrywings van individuele diere se genome, het gelei tot die ontwikkeling en kommersialisering van ’n verskeidenheid “SNP-skyfies” wat varieer in digtheid (van ongeveer seweduisend basispare tot meer as sewehonderdduisend basispare). Hierdie SNP-skyfies wat gebruik word om die genoom van elke dier te lees, is nie net gewoonlik laboratorium- en ras – spesifiek nie, maar ook afhanklik van die keuse van die kliënt, wat meestal deur bekostigbaarheid bepaal word.
In ’n ideale wêreld behoort die inligting van elke dier se genoom vir insluiting in genetiese meriete voorspellings, gemaksimeer te word. Daarom moet die inligting vanaf die digste SNP-skyfie en die skyfie wat spesifiek ontwikkel is vir die betrokke ras (wat die totale variasie van die ras op SNP-vlak dek), gebruik word. Dit is egter moontlik om deur ‘n wiskundige prosedure, genaamd Imputasie, die ontbrekende SNP-inligting van diere wat op ’n minder digte skyfie getoets was, in te vul, sodat al die diere van ’n ras wat genomies getoets is op dieselfde genomiese digtheidsvlak te plaas, ongeag die SNP skyfie wat gebruik was. Hierdie imputasie prosedure is al so geoptimaliseer dat die volledigmaking van minder digte skyfies met baie groot akkuraatheid gedoen kan word. Die resultaat van imputasie kan dan op dieselfde wyse gebruik word asof die dier se genoom op ’n hoër digtheid SNP-skyfie gelees gewees het.
Die Sentrum vir Genetiese Vee-Verbetering van die Universiteit van Guelph (Kanada) het sagteware, FImpute op aanvraag van L’Alliance Boviteq Inc., ’n filiaal van The Seme x Alliance, ontwikkel vir imputasie van SNPs.
FImpute word algemeen gebruik deur baie navorsingsgroepe en Genetiese Evaluaring Sentrums regoor die wêreld. SA Stamboek het reeds die funksionaliteite van FImpute geïnkorporeer in die voorspelling van genetiese meriete van plaaslike vleisbeesrasse, waar genomiese inligting ingesluit word. Soos in die geval van baie ander Genetiese Evaluering Sentrums, het SA Stamboek ook besluit om van FImpute gebruik te maak vir imputasieen die ander belangrike funksionaliteite wat FImpute bied.
Dit sal uitgebrei word na genetiese meriete voorspelling van suiwel – en indien dit wel in werking gestel word, vir kleinveerasse. ’n Ooreenkoms is gevolglik geteken tussen SA Stamboek en The Semex Alliance van Kanada, om SA Stamboek toegang te gee tot die gebruik van FImpute in Logix Genetiese Meriete Voorspellings.
Die resultaat van internasionale samewerking, uitruiling van genomiese profiele, deelname van Rasgenootskappe en individuele telers aan SA Stamboek se Genomiese Seleksie Diens, sowel as deelname aan Suid-Afrika se Beef Genomics en Dairy Genomics Programs wat deur die Technology Innovation Agency gefinansier word, het daartoe gely dat SA Stamboek nou toegang het tot genomiese profiele van meer as 7 500 beeste van verskillende rasse. Dit het ook reeds gelei tot die ontwikkeling van “pyplyne” in die hantering van die genomiese data, kwaliteitsassessering en kontrolering van laboratorium resultate, die outomatisering van ouerskapsverifikasie en ouerskapsvasstelling gebaseer op genomiese inligting, imputasie (waar nodig) en die inkorporering van genomiese inligting in Logix (BLUP) Teelwaarde Voorspellings.
SA Stamboek streef daarna om betrokke te bly en saam te werk met leiers in die plaaslike en wêreldwye veebedryf en gebruik te maak van die nuutste navorsings-en ontwikkelings-moontlikhede en tegnologieë wat sal verseker dat Suid-Afrikaanse boere kompeterend in die internasionale arena sal bly.
Bron: SA Stamboek en Diereverbetering Vereniging


title: CLAAS se JAGUAR en SHREDLAGE®maak kuilvoer vir die 21ste eeu

maintext:
Kuilvoermaak is ‛n wetenskap op sy eie en na baie jare se ervaring en ontwikkeling het almal gedink dat dié waardevolle voer nou so ver gevorderd is as wat dit ooit sal wees. Maar hulle het nie rekening gehou met die vernuf en vindingrykheid van die manne met die dik brille van SHREDLAGE® in Amerika nie.
Dié slimkoppe het onlangs ‛n rewolusionêre deurbraak aan die meganiese kant van kuilvoermaak gemaak. Hulle het gevind dat kuilvoerstukkies wat effens langer gesny word en dan tussen twee rollers van verskillende groottes, wat teen verskillende spoed draai, gestuur word, ’n kuilvoer produseer wat makliker vastrap, vollediger inkuil, ’n hoër verteerbaarheid, en ’n beter ruvoergehalte het. Die geheim lê opgesluit in die spoed en in die bepaalde riffelprofiel op die rollers wat die kuilvoerstukkies op ’n bepaalde manier in die lengte afskeur. Die beeste stem saam. Universiteitstudies van Wisconson Madison het getoon dat SHREDLAGE®-kuilvoer diere- en melkproduksie aansienlik verbeter omdat die skeurtegniek die plant se binneste selle beter aan die mikrobes wat vir die inkuilingsproses verantwoordelik is, blootstel.
Hierdie tegnologiese deurbraak het SHREDLAGE® met CLAAS laat saamspan om ’n gedugte JAGUAR-kuilvoerkerwer te bou wat nou selfs nog beter kuilvoer maak. Jarren en Simeon Hurwitz boer buite Davel en hulle het onlangs hulle hele vloot van 20 trekkers, stropers en werktuie na CLAAS-produkte oorgeskakel. Hulle het ook twee JAGUAR 960’s bestel om die beste potensiaal uit hulle kuilvoermielies te haal. Hulle is ook voor in die nuwe neiging om kuilvoer vir vleisbeeste te voer, omdat dit so ’n veelsydige voerbron is – en hulle Boran-stoet en kommersiele kudde lyk beslis nie teleurgesteld nie. Die Hurwitz-broers maak nou so vinnig en doeltreffend kuilvoer dat dit voor die wind met hulle kuilvoerkontrakteur sonderneming, Green Star Contractors, gaan.
“Ons het CLAAS gekies omdat ons so maklik met Kempston Agri, hulle agente, se heel boonste besluitnemers kon gesels. Ons het ook ’n uitstekende verhouding met hulle plaaslike agente, Trekland. Ons almal is familie-ondernemings en daarom praat ons mekaar se taal, sê Jarren Hurwitz. “Hulle toerusting is uitstekend en daarmee saam het die uitstekende hulp en diens ons oortuig om die CLAAS-roete te volg.”
Vir meer inligting om meer uit mieliekuilvoer te put, skakel 043-703-3100 en praat met Michael Howell (michael.howell@kagri.co.za) of Etienne van Wyk (etienne.vanwyk@kagri.co.za). Besoek ook www.claas.co.za.


title: Minder mielies aangeplant hierdie seisoen

maintext:
Somergewasse – 2018
Die hersiene skatting van die oppervlakte onder mielies beloop 2 302 700 ha, wat 12,40% of 325 900 ha minder is as die 2 628 600 ha wat verlede seisoen aangeplant is, maar ook 0,28% of 6 500 ha minder as die voorlopige oppervlakteskatting van 2 309 200 ha soos vrygestel in Januarie 2018. Die verwagte kommersiële mielie-oes is 12 222 950 ton, wat 27,33% of 4 597 050 ton minder is as die 16 820 000 ton van die vorige seisoen (2017).
Die oppervlakte beplant syfers is hoofsaaklik verkry vanaf die Produsente Onafhanklike Oesskattingstelsel (PICES), soos deur die Nasionale Oesskattingskonsortium gerapporteer vir Vrystaat, KwaZulu-Natal, Mpumalanga, Limpopo, Gauteng en Noordwes-provinsies.
Neem kennis dat inligting van die objektiewe opbrengs-opname van die Konsortium vir die Mpumalanga provinsie, in April 2018 gerapporteer word en vir die Vrystaat en Noordwes provinsies in Mei 2018. Die huidige opbrengs syfers is hoofsaaklik verkry vanaf boere in die verskillende provinsies.
Die oppervlak onder witmielies is 1 258 200 ha, wat ’n afname van 23,43% of 384 900 ha verteenwoordig vergeleke met die 1 643 100 ha die vorige seisoen. Die produksieskatting van witmielies is 6 108 000 ton, wat 38,40% of 3 808 000 ton minder is as die 9 916 000 ton van die vorige seisoen. Die opbrengs van witmielies is 4,85 t/ha.
In die geval van geelmielies is die oppervlakteskatting 1 044 500 ha, wat 5,99% of 59 000 ha meer is as die 985 000 ha geplant die vorige seisoen. Die produksieskatting van geelmielies is 6 114 950 ton, wat 11,43% of 789 050 ton minder is as die 6 904 000 ton van die vorige seisoen. Die opbrengs van geelmielies is 5,85 t/ha.
Ander somergewasse:
Die hersiene oppervlakteskatting vir sonneblomsaad is 584 900 ha, wat 8,00% of 50 850 ha minder is as die 635 750 ha aangeplant die vorige seisoen. Die produksieskatting vir sonneblomsaad is 731 505 ton, wat 16,30% of 142 495 ton minder is as die 874 000 ton van die vorige seisoen. Die verwagte opbrengs is 1,25 t/ha.
Die geskatte oppervlakte beplant met sojabone is 775 300 ha, wat ’n toename van 35,08% of 201 350 ha verteenwoordig vergeleke met die 573 950 ha geplant die vorige seisoen. Die produksieskatting is 1 374 700 ton, wat 4,46% of 58 700 ton meer is as die 1 316 000 ton van die vorige seisoen. Die verwagte opbrengs is 1,77 t/ha.
Vir grondbone is die oppervlakteskatting 56 300 ha, wat 0,54% of 300 ha meer is as die 56 000 ha geplant vir die vorige seisoen. Die verwagte grondbone-oes is 88 850 ton – 3,48% of 3 200 ton minder as die 92 050 ton van die vorige seisoen. Die verwagte opbrengs is 1,58 t/ha.
Die oppervlakteskatting vir sorghum het afgeneem met 41,44% of 17 550 ha, van 42 350 ha tot 24 800 ha teenoor die vorige seisoen. Die produksieskatting van sorghum is 78 200 ton – 48,55% of 73 800 ton minder as die 152 000 ton van die vorige seisoen. Die verwagte opbrengs is 3,15 t/ha.
Vir droëbone is die geskatte oppervlakte beplant 56 600 ha, wat 25,64% of 11 550 ha meer is as die 45 050 ha geplant vir die vorige seisoen. Die produksieskatting is 70 770 ton, wat 3,28% of 2 245 ton meer is as die 68 525 ton van die vorige seisoen. Die verwagte opbrengs is 1,25 t/ha.
Wintergewasse – 2017 produksieseisoen
Die verwagte kommersiële produksie vir koring is 1 524 750 ton, wat 3,34% of 49 300 ton meer is as die vorige skatting van 1 475 450 ton, terwyl die verwagte opbrengs 3,10 t/ha is. Die verwagte produksie in die Wes-Kaap is onveranderd gelaat op 586 800 ton. Die produksieskatting vir die Vrystaat het met 10,81 % of 32 000 ton toegeneem, van 296 000 ton tot 328 000 ton teenoor die vorige skatting; en in die Noord-Kaap het die verwagte produksie ook toegeneem met 2,50% of 7 600 ton. Die oppervlakteskatting vir koring is 491 600 ha.
Ander gewasse:
Die produksieskatting vir moutgars is onveranderd gelaat op 307 064 ton. Die oppervlakte beplant is beraam op 91 380 ha, terwyl die verwagte opbrengs 3,36 t/ha beloop.
Die verwagte kanola-oes is ook onveranderd gelaat op 93 468 ton. Die oppervlakteskatting vir kanola is 84 000 ha, met ŉ verwagte opbrengs van 1,11 t/ha.
Die tweede produksieskatting vir somergewasse vir 2018 gaan op 28 Maart 2018 vrygestel word en die voorneme om wintergewasse te plant vir 2018 op 25 April 2018 vrygestel word.
Bron: Oesskattingskomitee


description: “R6-miljard sal beskikbaar gemaak word in die 2018/19 finansiёle jaar vir droogteverligting,” het Malusi Gigaba, tydens die begrotingsrede gesȇ.

title: Die begrotingsrede: R6-miljard beskikbaar vir die droogte

maintext:
“R6-miljard sal beskikbaar gemaak word in die 2018/19 finansiёle jaar vir droogteverligting,” het Malusi Gigaba, minister van Finansies, tydens die begrotingsrede gesȇ. Hy het ook genoem dat die land deur droogte geteister word en dat dit baie druk op die watervoorsiening vir inwoners in Kaapstad plaas, daarom moet waterbesparing aandag geniet.
Hy voeg by dat kleiner dorpe in die Noord-Kaap en Oos-Kaap ook as gevolg van die droogte swaarkry.
“Finansiering vir waterinfrastruktuurprojekte sal in die wysigingsbegroting gemaak word. Die begroting sal verligting ter waarde van R473-miljoen in 2018/2019 bied aan provinsies en munisipaliteite,” sȇ hy.
Die regering wil ook die damkapasiteit in die land verhoog. Volgens Gigaba sal R91,6-miljard spandeer word aan die opgradering, uitbreiding en instandhouding van water-infrastruktuur. Altesaam R34-miljard sal oor dieselfde periode spandeer word aan waterdienste, hoofsaaklik deur munisipale toelaes.
Die regering sal ook poog om te verhoed dat werksverliese in plaasgemeenskappe plaasvind.
Min of meer R581,7-miljoen sal aan 450 swart kommersiёle boere oor die volgende vyf jaar toegestaan word.
Dieselkorting
Die dieselkorting vir die landbou sal met 38,8c per liter styg. Die landbou kry elke jaar 40% (8,8c per liter) van die verhoging in die brandstofheffing van 22c per liter terug in die korting, asook die totale styging van 30c per liter in die heffing vir Padongeluksfonds. Die totale dieselkorting sal na die verhogings nou R3,22 per liter beloop op die diesel wat boere vir landbouproduksie gebruik.
Die dieselkorting van 20c per liter wat die landbou vir baie jare voor 1994 ontvang het, is deur die nuwe regering afgeskaf. Na lang gesprekke met die Nasionale Tesourie deur Agri SA en Graan SA is ‘n korting van 42c per liter weer in April 2001 ingestel en dit is daarna elke jaar volgens die ooreenkoms wat met die regering bereik is verhoog.
Oor die BTW
Gigaba het ook aangekondig dat die BTW van 14% nou na 15% gaan verhoog vanaf 1 April 2018. Dit is die eerste keer sedert 1993 wat Suid-Afrikaners meer BTW gaan betaal.


title: Kragtigste vuurpyl ooit gelanseer met Tesla Sport as proef-vrag

maintext:
Elon Musk, gebore Suid-Afrikaner, beroemd vir sy Tesla elektriese motorvoertuie en eienaar van SpaceX, die grootste privaat ruimtevlug maatskappy in die wêreld, gaan vandag om 18:30 GMT die toetsvlug onderneem in ‘n poging om die wêreld se kragtigste vuurpyl te lanseer met een van sy Tesla sportmotors as vrag, die ruimte in te stuur.
Hierdie VSA entrepreneur se Falcon Heavy lanseerder is ontwerp om oor twee maal die lanseer-kapasiteit van enige vorige ruimtevoertuig te beskik.
Aangesien daar ‘n redelike groot historiese mislukkings faktor gekoppel word aan eerste proefvlugte is besluit om die Tesla voertuig as vrag te gebruik.
Musk het toe op sy ou kersie-rooi Tesla oopdak sportmotor met ‘n ruimtepop agter die stuur, besluit om die waagstuk te neem om gelanseer te word.
David Bowie se klassieke treffer “Space Oddity” sal herhaaldelik oor die karradio gespeel word op sy elliptiese baan wat aansluit by Mars se baan om die son.
Die sportmotor sal sowat 400 miljoen myl vanaf die aarde teen die ongelooflike snelheid van 11km per sekonde sy reis deur die ruimte voortsit.
Daar word gereken dat dit in daardie baan vir die volgende 100 miljoen of triljoen jaar sal vasklou.
Drie kameras wat op verskillende plekke aan die motor vasgemaak is sal vir astronomiese beeldmateriaal sorg.
Die lansering sal vanaf die Florida Kennedy Ruimte Sentrum af geskied waar duisend toeskouers reeds opgedaag het.
Musk se ruimte maatskappy het hulself drie ure gegee om die vuurpyl te lanseer. Indien hulle nie daarin sou slaag weens tegniese probleme nie sal hul more (Woensdag) weer ‘n poging aanwend.
Die Falcon Heavy is inderdaad drie SpaceX Falcon 9 ruimtetuie wat aan mekaar geheg is met die verskil dat die middelste vuurpyl se raam aansienlik versterk is.
Die 27 Merlin vuurpyl motore is in staat om bykans 23 000 kilonewtons stukrag op te bou – bietjie meer as dubbel die wêreld se kragtigste vuurpyl, die Delta IV Heavy, van sy mededinger United Launch Alliance.
Al drie die vuurpyle sal apart na hul onderskeie landings platforms terugkeer.


title: Aardbewing rig groot skade aan in Taiwan

maintext:
‘n Sterk aardbewing het gisteraand omstreeks middernag plaaslike tyd, groot skade veroorsaak in die Taiwanese stad, Hualien, waar verskeie geboue en paaie in die gebied beskadig is.
Die 6,4-sterk aardbewing se episentrum was sowat 20km vanaf die eiland se oos-kus geleë.
Tot dusver is 2 sterftes te wyte aan die skudding aangemeld met soveel as 200 mense wat beseer is. Volgens berigte is daar steeds mense wat vasgekeer is.
Van die geboue wat die ergste beskadig is, is ‘n hospitaal asook die kelder en grondvloer-verdiepings van die 10-verdieping Marshal Hotel wat ineengestort het, terwyl ander gebou gevaarlik begin oorleun het.
Volgens noodlenigingswerkers is sowat 150 mense uit hotelle en residensiële gebou gered.
Hualien het sowat 100 000 inwoners en is ‘n populêre toeristebestemming.
Die skudding is sover as die hoofstad, Taipei, meer as 160km daarvandaan gevoel.
Reddingspogings word bemoeilik deur sterk na-skokke terwyl vir etlike dae voor die aardbewing ligte skuddings waargeneem is.
Taiwan is ‘n eiland wat vir alle praktiese doeleindes reeds sedert 1950 onafhanklik is maar steeds deur China as ‘n rebelle gebied beskou word wat met China herenig moet word.


title: Interhoër Atletiek bra nat

maintext:
Vanjaar se Interhoër Atletiekbyeenkoms is vanjaar in redelike nat omstandighede met die welkome reën wat vir die afgelope sowat twee weke oor die hele bosveld uitgesak het op Ellisras aangebied.
Die nat bewolkte weer was nie eintlik gunstig vir die opstelling van nuwe rekords nie en die beter vertonings was eerder op die veld as op die baan.
Op die paviljoen het dit baie goed gegaan en Hoërskool Frikkie Meyer het vir die derde agtereenvolgende jaar die Sangbeker met 344 punte verower en met net 4 punte dit voor die neuse van die leerlinge van Piet Potgieter weggeraap.
Hoërskool Frikkie Meyer se Senior Dogters het hulle kant gebring deur eerste op die punte tabel te eindig met die seuns aflos, Junior Seuns en Seuns Totaal in die tweede plek.
Junior Mkhabela het sy segetog sedert die Interhuisbyeenkoms voortgesit en is as die Beste Baanatleet met 955 punte vir sy 200m So/16 aangewys.
Tiaan Gerritsen van Hoërskool Ben Viljoen is as Best Veldatleet (1062 punte vir Verspring So/14) en as Atleet van die Dag met die drie beste items (2817 totaal) aangewys.
Die byeenkoms is op puntetotaal deur Hoërskool Piet Potgieter op Potgietersrus gewen met 530 punte. Hoërskool Ellisras het duidelik ekstra moeite ingesit en met ’n goeie vertoning in die tweede plek met 523 punte en Hoërskool Frikkie Meyer met 499 punte in die derde plek.
Vierde was Hoërskool Nylstroom met 436 punte, gevolge deur Ben Viljoen van Groblersdal met 368 punte, Hans Strydom van Naboomspruit met 358 punte en Hoërskool Warmbad met 282 punte.


title: Waterkrisis in Wes-Kaap: Voorloper van erger dinge in die binneland

maintext:
Die waterkrisis wat die Wes-Kaap tans beleef is maar ’n voorloper wat in die toekoms verwag kan word en is ’n dringende aanmaning tot die regering om nou reeds stappe te neem.
Gedurende die sestigerjare het ons dieselfde probleem in die gesig gestaar toe die Hartbeespoortdam ’n groen poeletjie daar ver onder was, met privaat boot “lanseringspaaie” wat sowat 100 meter en verder vanaf die boothuise na die water daar onder gestrek het.
Die Vaaldam is met oesbespuitings-vliegtuie met vloeistof gespuit om die verdamping van water vanaf die oppervlak te beperk, en die reën het vir meer as vyf jaar weggebly.
Plaaslik is hier in die omgewing steeds yslike hardekoolbome wat gevrek het tydens die 1960’s droogte. Die meeste is seker al opgesaag en as braaihout verkoop. Vra maar vir die ou inwoners, hulle sal onthou.
Op skole is debatte gevoer of dit eties was of nie om die wolke met silwerverbinding met behulp van missiele wat op donderwolke afgevuur word te besproei om kondensasie te bewerkstellig dat dit kan reën. Die ander het gaan bid vir reën. Nie een van die metodes het gewerk nie. In die eerste geval het dit gewoonlik so hard gereën dat die droë aarde nog meer gekompakteer is en die water het eenvoudig weggevloei sonder om die grond diep te benat. Die ander manier het ook nie vir die eerste vyf jaar gewerk nie.
Dieselfde metode van wolke melk word steeds in die laeveld by Nelspruit gebruik om wolke wat dalk hael kan vorm en vrugte oeste kan beskadig, vroeër te laat uitsak.
Maar op die keper beskou: Suid-Afrika en Israel geniet byna dieselfde jaarlikse neerslag. Suid-Afrika met sy jaarlikse gemiddelde neerslag van 495mm teenoor die Israel gemiddelde van 435mm per jaar.
Israel word gereken as ’n woestynland, terwyl Suid-Afrika deur die ANC as die land van melk en heuning, die kosmandjie van Afrika gekroon is, die land wat deur die “wit mense by die swart bevolking van Afrika afgeneem is en wat hulle tot slawerny gedwing het”.
Suid-Afrika sit met ’n bevolking waarvan ten minste 25% bo-uit Afrika afkomstig is en oor die land se grense gestroom het toe die ANC bewind oorgeneem het met ’n ope uitnodiging aan Afrika om deel van die land te word, al het jy net ’n adres gehad van iemand wat in Soweto woon en aan jou gegee is deur iemand wat iemand ken wat die persoon in Soweto geken het.
Laat ons net ’n bietjie stilstaan by die gemiddelde reënval van sommige van hierdie lande waaruit die mense gestroom het, hoofsaaklik omdat hulle gehoor het dat Suid-Afrika sy mense kan voed in teenstelling met hul lande van herkoms waar die mense knaend honger is.
Zambië se gemiddelde reënval is 1020mm per jaar. Mosambique het ’n gemiddelde reënval van 1032mm per jaar, Tanzanië, wat die sogenaamde vlugtelingsoord van die uitgewekenes was, se gemiddelde reënval is 1072mm – 1, 072 meter!
Met soveel reën kan hulle nie eens sorg dat hulle mense genoeg kos het om te eet nie.
Vir diegene wat nie weet hoe reënval gemeet word nie – ’n kort verduideliking. Dit is die diepte van die water wat versamel word oor ’n homogene gelyk oppervlak. Die area maak nie saak nie solank die oppervlak waterpas is en oor vertikale kante beskik om te keer dat die water nie weg vloei nie en net water versamel wat direk binne die spasie val.
Om die makliker te maak om van 1mm tot 50mm in jou eie reënmeter te kan meet, is moderne reënmeters soos ’n kegel ontwerp en gekalibreer om klein hoeveelhede in ’n afmeetbare nou gedeelte van die kegel aan kan teken en hoër neerslae in die boonste wye gedeelte.
Dink jou dan net in die sutuasie dat indien jy in ’n dam met regop mure en ’n plat bodem staan en die totale jaarlikse gemiddelde 1032mm in een slag oor die gebied sou val, sal die water wat in die dam val tot 1,032 meter daarin opstoot. Dit is oor jou middellyf. In Suid-Afrika waar ons gemiddelde reënval slegs 495mm is, sal jy net kniediep in die water staan.
Die agteruitgang van riool- en water-suiweringsaanlegte by munisipaliteite wat reeds in die laat sestig- vroeë sewentigerjare gereed was om gesuiwerde water direk by die drinkwatervoorraad te voeg, het met die verval in instandhouding daartoe gelei dat rou riool nou ons drinkwaterbronne besoedel.
Weens hierdie besoedeling is die beskikbare hoeveelheid drinkwater aan die toenemende dors bevolking, wat te wyte is aan die onbeheersde bevolkingsontploffing onder die swart mense, sodanig dat die regering die landbousektor wat kos aan die massas moet voorsien, se watertoevoer beperk deur kwotas daarop te plaas. “Die mense kan maar van honger doodgaan, dan kan apartheid weereens lewendig gehou word, maar die reg om jou dors te les word hoër geag as die nood om die mense te voed.”
Plaas dat die mense wat vanaf Midde-Afrika die tog na die suide aangepak het ook maar hul reënkoninginne saamgebring het. Die setlaars in die Kaap het reeds met hul aankoms in die Kaap besef dat hulle dammetjies en leivore moet bou om die fonteinwater van Tafelberg tot hul voordeel aan te wend vir hul wingerde en landerye.
Suid-Afrika sou nie die waternood kon deurstaan het nie as dit nie was dat die vorige regerings besef het dat hierdie ’n waterskaarsland is en reeds net na afloop van die Anglo Boere-oorlog begin het om damme in die binneland te bou.
So is die Hartbeespoortdam gedurende 1935 gebou, omtrent dieselfde tyd dat daar besluit is om die ysterertsmyn op Thabazimbi te begin.
Sedert die oorname van die ANC is daar nie ’n enkele dam verder beplan en gebou nie. Die enigste is miskien die De Hoop dam in Limpopo wat in 2014 voltooi is.
Die voltooiing van die dam is met vier jaar vertraag (2010 tot 2014) weens probleme in die voorsieningsketting, tegniese en toerustingprobleme, onvoldoende omgewingsimpakstudies, verskuiwings van gesinne uit die area, en loonstakings.
Die dam verskaf dan ook water uit die Steelpoort rivier die Burgersfort en Steelpoort gebiede vir die ontginning van ryk mineraalbronne in die oostelike Limpopoprovinsie. Benewens waterverskaffing aan dorpe, nywerhede en gemeenskappe in die Sekhukhune-distrik, waar dienslewering voorheen van swak standaard was.
Aangesien dit die tweede fase was van die Olifantsrivier-waterhulpbronprojek (ORWRDP), die enigste lewensvatbare oplossing vir waterlewering aan die Nebo-plato, waar 800 000 mense woonagtig is, dateer die beplanning hiervan heel moontlik ook uit die tydperk voor die oorname van die ANC. Die eerste fase wat in 2006 voltooi is, het kapasiteitsverbeteringe aan die Flag Boshielo-dam behels.
Die enigste kritiek van die ANC se kant is dat die wit mense nie die damme so groot moes gebou het nie – as die damme kleiner was, was hulle steeds vol.
Steeds wag ons vir damme wat êrens in die laer Krokoilrivier en die Limpopo-opvangsgebied gebou moet word.
Naby Thabazimbi net onderkant die samevloeiing van die Pienaars- en Krokodilriviere is daar ’n uitstekende plek vir so ’n dam en ek is seker daarvan dat na die samevloeiing van die Groot Mariko en Krokodilrivier op sy pad as die Limpoporivier na die Indiese Oseaan, daar wel plekke is wat geskik is vir ’n groot dam.
Sedert die ANC oorname is daar seker reeds vier of vyf oorstromings van hierdie riviere wat grootskaalse skade aan besproeiingsgebiede onderkant die Hartbeespoortdam en veral aan die Mosambiekse kant, waar die rivier uitmond in die Indiese Oseaan, veroorsaak het.
Indien dit verhoed kon word sou dit nie nodig sou wees om die Suid-Afrikaanse lugmaghelikopter vlieëniers en bemanning te ontplooi om die swart inwoners van Mosambiek uit boomtoppe te red nie.
Van die sowat 195 damme wat sedert die laat 1800’s in Suid-Afrika gebou is, is hiervan net sowat agt voltooi sedert die magsoorname van die ANC.
As in ag geneem word dat die besluit om ’n dam te bou en dit te doen nie oornag geskiet nie, kan aanvaar word dat al agt hierdie damme reeds in die tyd van die vorige regime beplan is.
Die beplanning vir die Bergrivierdam by Franschoek, wat in 2007 voltooi is, is reeds in 1989 gedoen. Hierdie dam is dan ook een van die ses damme wat Kaapstad en omliggende dorpe van water voorsien.
Suid-Afrika het nie gletsers en sneeu gepakte berge wat vir standhoudende riviere kan sorg nie en nog minder gereëlde reënval soos die Monsoonreëns in Indië.
Die meeste riviere wat damme voed maak staat op reën wat in die opvangsgebied val. Indien dit nie reën nie, kry die damme nie water nie. Damkapasiteit kan dus nie so groot wees dat dit nooit in ’n honderd jaar vol sal word nie, maar word so beplan dat die vloede getem word om vir ’n eweredige konstante vloei van water regdeur die jaar te sorg.
Suid-Afrika het net ses damme wat oor ’n kapasiteit van 1 miljoen Megaliter en hoër beskik.
Die Gariepdam is verreweg die grootste met ‘n kapasiteit van 5,3404 miljoen Megaliter. Dan volg die Van der Kloofdam met 3,1713 miljoen Megaliter, Sterkfonteindam met 2,6169 miljoen Megaliter, Vaaldam met 2,6034 miljoen Megaliter, Pongolapoortdam met 2,2671 miljoen Megaliter en die Bloemhofdam met 1,2402 miljoen Megaliter. Al hierdie damme het sedert hulle gebou is tydperke van erge droogte deurgaan.
Die totale kapasiteit van die ses damme in die Wes-Kaap wat water aan Kaapstad en die omliggende dorpe voorsien is slegs 0,890980 miljoen Megaliter. Na drie jaar se droogte is dit nou bykans leeg.
Johannesburg en die totale oos- en wesrand is afhanklik van water vanaf die Vaaldam. Hierdie is ’n baie groter gebied as die Wes-Kaap wat, buiten die mynbedrywighede, ook een van die grootste landbou produsente gebiede is. Mielies en ander gewasse word hier verbou asook beesboerderye en melkerye wat water benodig om kos vir die massas te produseer.
Die bolope van die Vaaldam word reeds geteister deur erge besoedeling as gevolg van rou riool van munisipaliteite wie se rioolwerke nie in standgehou is om die vloei van rou riool na die voedingsriviere van die Vaaldam te verhoed nie.
Indien hierdie besoedeling vererger en die dam se water nie geskik raak vir menslike gebruik nie, gaan daar in Johannesburg en aan die Rand groter waternood as in die Wes-Kaap heers.
’n Waternood wat gepaard sal gaan met die uitbreek van cholera en ander vieslike siektes wat veroorsaak word deurdat die mense in hul eie afval begin verrot.
Daar is steeds ’n oplossing, maar slegs indien munisipaliteite begin om hul rioolwerke te laat funksioneer.
Dit is dalk hier waar die myne, inplaas daarvan om miljoene rande te spandeer op die rehabilitasie van die myne, eerder ’n kompromie met plaaslike regerings en die regering self aangaan om al hierdie geld en moeite in die daarstelling van funksionele rioolwerke, gekoppel aan watersuiweringsaanlegte, te spandeer.
Wat is die nut van ’n mooi landskap as dit deur rou riool bedek word?


title: Vrugteprodusente skenk water aan Kaapstad

maintext:
Vrugteboere van die Groenland Water Verbruikers Assosiasie (GWVA) in die Wes-Kaap het vandag (Dinsdag 6 Februarie) begin om tussen 7 en 10 miljoen kubieke meter water vry te laat om Kaapstad te help om dag-zero vry te spring.
Hierdie grootmoedige stap is deur die hoof uitvoerende beampte van GWVA, Johan Groenewald, aangekondig.
Hy het teenoor News24 gesê dat die Grabou omgewing redelik geseën was met reën, al was dit nie soveel as vorige seisoene nie, en dat ‘n groep boere van Grabou en Elgin ingestem het om op ‘n eenmalige wyse water uit hul privaat dame los te laat. Die water sal in die Palmietrivier invloei en uiteindelik hul weg na die Steenbrasdam, een van die voedingsdamme vir water aan die droogte geteisterde Kaapstad, vind.
Groenewald het gesê dat die vrylating omstreeks 11:00 sou begin.
Die aksie kom na ‘n marathon van konsultasies en ooreenkomste met boere en daaropvolgende vergaderings met die toestemming van Kaapstad se munisipaliteit en die Departement van Water en Sanitasie om die komplekse waterlisensievoorwaardes en toestemming wat vereis word vir die aanwending en gebruik van water te oorkom.
Die hoof uitvoerende beampte van Hortgro, wat die appel, peer en pruime produsente in die gebied verteenwoordig, Anton Rabe, sê dat dit ‘n teken van welwillendheid van die kant van landbou is om te wys dat hulle verantwoordelik optree en nie met water mors nie.
Die gebied se opvangsgebied verskil van die van Kaapstad maar indien hulle ook nie goeie reën tydens die komende wintereënseisoen kry nie, sal die varsvrugtebedryf in die moeilikheid wees.
Hierdie vrystelling van die water uit privaat damme op plase is deel van inisiatiewe soos die onttrekking van water uit kanale en tydelike ontsoutingsaanlegte. Uiteindelik moet die waterverbruik vanaf 547 miljoen liters per dag afgebring word na 450 miljoen liters per dag.
Indien dit nie daal nie, en die stad se water opraak, sal sowat 200 waterpunte geaktiveer word waar mense water kan kry, maar slegs 25 liter per persoon per dag teenoor die huidige 50 liter per persoon.
Gister het die stad ook aangekondig dat Dag-Zero uitgestel is vanaf 16 April tot 11 Mei te wyte aan ‘n afname in landbou gebruik. Die rede hiervoor is dat landbougebruikers in die Wes Kaap reeds hul toegelate kwota, wat deur die Departement van Water en Sanitasie toegestaan is, gebruik het.
Lanbougebruikers gebruik tans sowat 30% van die water in die toevoerskema. Na verwagting sal dit val na 15% gedurende Maart en 10% in April.


title: Meer as 900 myners steeds ondergrond vasgekeer

maintext:
Sibanye Goudmyn in Welkom het Donderdagaand bevestig dat 955 mynwerkers steeds in die myn vasgekeer is nadat ‘n elektriese kabel tydens ‘n donderstorm Woensdagaand ‘n grootskaalse kragonderbreking by die myn veroorsaak het.
Tyd staan nie stil nie en terwyl alle pogings aangewend word om die kragtoevoer te herstel om die hysbakke weer aan die gang te kry, gaan die reddingspoging onverpoosd voort
Volgens ‘n woordvoerder van die myn, James Wellstad, is die werkers in skag drie, waar die oorblywende 955 vasgekeerde werkers is, reeds geruime tyd vasgekeer en redelik uitgeput.
Die skag waarin hulle is is geventuleer. Hy het ook genoem dat die werkers toegang tot kos en water het.
Gister, Donderdag, is deur die dag 272 vasgekeerde werkers uit skag vier en 64 werkers uit skag een gered. Die proses was baie stadig aangesien die werkers een vir een na die oppervlak gebring is.


title: Anglo American verdienste styg wêreldwyd

maintext:
Anglo American myngroep het hulle produksie gedurende die laaste finansiële Jaar met 5% opgestoot terwyl hulle verdienste verdubbel het. Volgens die Finansiële jaarverslag wys alle aanwysers in die regte rigting met beskikbare kontantvloei en die netto profyt wat verdubbel het.
Die myngroep pluk nou die vrugte van die herkonstruksie van hul operasies met die fokus op die sleutel element- en minerale in die ertsgroep van metale wat ontgin word.
Anglo sê dat hulle alle teikens wat gestel is vir koste en volume begrotings oorskry het.
Volgens die Hoof uitvoerende beampte van die groep, Mark Cutifani, glo hulle dat nieteenstaande die feit dat hulle reeds ‘n ommekeer in produksie meegebring het, daar steeds winste te maak is deur selektiewe groeigeleenthede.
So het hulle hul koperproduksie met 5% opgestoot nieteenstaande ongunstige weerstoestande in Australië.
De Beers se diamantproduksie is op met 22%, Kumba het 8% meer ystererts produseer en die ystererts produksie in Brasilië is op met 4%.
Die kontantvloei het met 93% verbeter tot $4,9 miljard terwyl die netto skuld met 47% afgebring is tot $4,5 miljard en is die dividend opgestoot na $0,54 per aandeel wat ‘n jaarlikse dividend van $1,02 gelewer het.
Anglo American se groepaandele het teen die einde van die week met 0,12% gestyg en is teen R289 verhandel.


title: Dis Amptelik: Melktertdag 27 Februarie by Komma Nader Koffiekroeg

maintext:
Dit was bykans of die tyd stil gaan staan het – daardie middag-gevoel van tamheid en die lus vir so ‘n klein namiddaghappie toe jy die kombuis binnestap – en die geur van kaneel wat swaar in die lug gehang het.
Wagter staan met die leiband in sy bek, gereed vir die middag stap deur die park. Jy het nie die wilskrag daarvoor nie en die traagheid oorval jou.
Toe sien jy dit raak en vir die eerste keer besef jy, Wagter sal moet wag. Jou swakke vlees het geswig en jy weet daar is net een manier om jou tamheid te verlig – en hier staan dit reg voor jou.
Iets om jou kieste mee vol te stop, heerlik soet en romerig, iets om jou tamheid hok te slaan, ‘n koppie koffie en melktert.
Melktert!
Dit was dan ook juis die ondervinding die dag van 27 Februarie 2013 van ‘n groep tam joernaliste van die reistydskrif “Weg” wat die laaste skof vir die dag aangepak het. Iemand het ‘n melktert uit sy boksie gehaal en net daar en dan besef hulle dat hulle die oplossing gevind het om hierdie tamheid te verdryf en Nasionale Melktertdag het sy beslag gekry.
Synde dit die media was, het die nuus vinnig versprei en die volgende jaar was al wat ‘n koerantman, nuusleser, radiostasie en nuuskantoor betrek by hier herontdekte edele skat uit ouma se resepteboek. Gou het die sosiale media gegons van resepte, oud en nuwe variasies van melktert word uitruil.
Hierdie ingebore smagting na melktert het gou uitgebrei na ‘n Nasionale Melktertdag. Weg wou as baanbrekers die tuisnywerhede ‘n slag bo kitskoskettingrestaurante plaas en Suid-Afrikaners van alle kulture saambring rondom ‘n lekkerny wat so mooi op die tong gaan lê, melktert.
Die nederige melktert het uiteindelik die erkenning gekry wat dit verdien: Die status van volksbesit.
Komma Nader Koffiekroeg in Heuwelkruin Thabazimbi, gaan Dinsdag 27 Februarie hulle kliënte verras met een groot item op hul spyskaart – Melktert!
Kom maak ‘n draai en deel in die Nasionale Melktertdag! Groot terte om huis toe te neem – Klein tertjies om te hap –
Melktert Kolwyntjies – Melktert Pannekoek – Melktert Koek –
Melktert Kaaskoek – Melktert Crausants – Melktert – Melktert –
en nog Melktert.
Bring jou vriende en vriendinne saam vir hierdie gastronomiese ontploffing van melktert.
Onthou ons is bedien nou Saterdagoggende heerlike plaasontbyt vanaf 09:00 tot 12:30
Daagliks (uitgesonder Sondae) oop vir die publiek 08:00 tot 17:00
Ons doen ook klein funksies
Vir enige navrae kontak ons by 083 609 5997


title: Verhoging in BTW stoot die begroting van R1,67 triljard

maintext:
Die R1,67 triljard (duisend miljard) begroting wat gister voorgelê is sal sterk ondersteun word met die verhoging in BTW van 14% na 15%.
Die VF Plus sê dat die begroting wat deur minister Malusi Gigaba aangekondig is, is in baie opsigte teleurstellend was en onderstreep nie hoe groot die land se finansiële probleem is nie. Dit spreek ook nie die geweldige skuldlas, wat die regering van Jacob Zuma se administrasie veroorsaak het, aan nie.
“Om te sê dat die regering oor die volgende drie jaar R85 miljard gaan spaar terwyl die regeringskuld tans R198 miljard per jaar beloop is niksseggend”, sê Pieter Groenewald, leier van die VF Plus.
Nuwe belastingwetgewing gaan die staat se inkomste met R36 miljard verhoog waar die verhoging van BTW die grootste bydraend faktor is.
Die DA het gesê dat hy steun nie die verhoging in BTW nie. Die leier van die DA, Mmusi Maimane, het dit as ’n aanslag op arm mense beskryf en met verwysing na Jacob Zuma se presidensie as die “gevolg van die afgelope nege jaar se wanregering”.
Vroeër het die DA parlementslid, Alf Lees gesê dat meer as R112 miljard ingesamel kon word deur die verkoop van sekere staats instellings en deur staatsuitgawes te besnoei.
“’n Land kan homself nie deur belasting verryk nie. Dit is tyd dat die regering verantwoordelikheid aanvaar vir die treurige finansiële situasie en om op te hou om die belastingbetalers se sakke om te dop telkens as hulle die finansiële knyp voel.”
Die grootste bydrae is steeds persoonlike inkomstebelasting, 37,6% en sluit die belasting betaalbaar deur kleinsakemanne en PAYE deur werknemers in, 25,9% deur BTW en 17,2% deur korporatiewe belasting.
Diegene met ’n jaarlikse inkomste hoër as R410 000 gaan ’n ekstra R14 miljard aan belasting betaal.
’n Totaal van R2,1 miljard inkomste gaan verwek word deur hoër belasting op brandstof. Die prys van petrol en diesel word met 52 sent/liter verhoog waarvan 30 sent per liter vir die padongelukfonds aangewend gaan word en 22 sent/liter aan brandstofheffing.
Sondebelasting word met tussen 6% en 9% verhoog waardeur ’n addisionele inkomste van R420 miljoen op tabak en R910 miljoen op alkohol geskep word.
Belasting op luukse artikels sal vir ’n verdere R1 miljard inkomste vir die staat sorg.
Uitgawe aan onderwys is die vinnigste groeiende uitgawe met 13,7% toename jaarliks oor die volgende drie jaar. Gedurende hierdie tydperk sal R32 miljard vir die bou en opgradering van skole, R22 miljard om 9 miljoen leerlinge te in 19 800 skole te voed en R3,8 miljard om water en sanitasie aan sowat 611 skole te verskaf, aangewend word.
Die grootste hap uit die staat se inkomste is R5,7 miljard om oor die volgende drie jaar voorsiening vir die gratis hoër onderwys te maak vir eerstejaarstudente wat uit huishoudings kom waar die totale inkomste minder as R350 000 per jaar is. Dit sluit 75% van huishoudings wat wel belasting betaal ook in.
Ouderdomspensioen styg met R90 tot R1 690 in April en tot R1700 in Oktober.
Kindersorg toelaes styg met R20 tot R400 in April en tot R410 in Oktober. Hierdie is ’n gesamentlike styging van R2,6 miljard.
Die bedrag van R581 miljoen is begroot oor vyf jaar om ’n swart produsente kommersialisering-program vir sowat 450 swart boere daar te stel.
Grondhervorming gaan aangewakker word met 2851 grondeise ten bedrae van R10 miljard. ‘n Verdere R4,2 miljard is opsy gesit vir die verkryging van 291 000 “strategies geleë grond”.
R6 miljard word ook opsy gesit vir provinsiale en nasionale droogtehulp.


title: Waardasierol bespreek by Sakekamer se eerste ontbytsessie

maintext:
Die Thabazimbi Sakekamer het vandag, Dinsdag 13 Februarie, hul eerste werksessie ontbyt vir 2018 by Pondok aangebied.
Die saak wat onder die loep gekom het, was die nuwe waardasierol wat deur die Munisipaliteit van Thabazimbi saamgestel word.
Volgens Pieter Heyns, voorsitter van die sakekamer, is verskeie belangegroepe deur die munisipaliteit gekontak om te verduidelik hoe die waardeerders te werk gaan om eiendomme in die Thabazimbi Munisipale distrik te waardeer.
Uit die aard van die saak is dit onmoontlik om binne die gegewe tyd by die bykans 5 500 plase, plotte, besigheids- en residensiële eiendomme uit te kom en maak die waardeerders, wat deur die munisipaliteit aangestel is, staat op onlangse satellietfoto’s en webtuistes van besighede, wildplase, lodges en gastehuise om ’n redelike waardasie van die eiendom te maak.
Selfs die spilpunt op ’n plaas en die aantal wooneenhede word saam gereken in die totale waardasie vir plase. Netso sal bepaal kan word of ’n woonhuis in die dorp vir iets anders as net persoonlike behuising aangewend word, wat die uiteindelike waardasie gaan beïnvloed.
Die waardasierol sal vanaf 1 Maart 2018 tot 31 Maart 2018 by die munisipale kantore beskikbaar wees vir insae deur eienaars van eiendomme in die gebied.
Boere, veral dié wat oor verskeie gedeeltes van ’n spesifieke plaas beskik, moet seker maak dat daar nie ’n rekening vir elke gedeelte bestaan nie, maar dat al die verskillende gedeeltes as een besigheid op een plaas gekonsolideer is.
Sonering is nie noodwendig die riglyn vir ’n waardasie nie aangesien sommige eiendomme nie noodwendig volgens hul sonering bedryf word nie. Die uitgangspunt van die waardeerders is om te bepaal waarvoor die eiendom gebruik word.
Die waardasierol vorm uiteindelik die riglyn waarvolgens munisipale waardasies gedoen word.
Daar word dus ’n beroep op alle eienaars van eiendom, residensieel, landbou of sakeperseel, gedoen om hulself te vergewis van die waarde van hul eiendom volgens die waardasierol.
Indien hulle hiervan verskil of dat daar meer as een rekening op dieselfde eiendom bestaan, kan daarteen kapsie gemaak deur die korrekte inligting voor te lê. Dit kan insluit ’n onlangse bankwaardasie of self die feit dat die spesifieke gebou nie meer vir die doeleindes van ’n besigheid gebruik word nie as gevolg van die feit dat die besigheid sy deure gesluit het, met inagneming van die huidige swak eiendomsmark in Thabazimbi.
Indien enige verandering in die waarde van die eiendom plaasvind, selfs nadat die waardasie gedoen is, hetsy verlies aan huurders of verbeterings deur aanbouings, moet dit deurgevoer word om te verseker dat die waardasies deurentyd die werklike toedrag van sake sal reflekteer.
Die sakekamer het dan ook ten slotte ’n beroep op alle lede en inwoners gedoen om die proses te ondersteun. Dit is die beste manier om enige huidige of toekomstige foute te elimineer.
Die nuwe komitee van die Thabazimbi sakekamer is tydens die Algemene Jaarvergadering, wat op 31 Januarie gehou is, verkies.
Hulle is in alfabetiese volgorde (Van, Naam en Besigheid): Barkhuizen Chris Elbro Blouster, Barnard Anton AB Labour Services, Bekker Riana Elbro Blouster, Blaauw Jacques Total Thabazimbi, Du Plessis Jan-Stefaans Thaba Medi-Dental, Engelbrecht Lourens Obaro Thabazimbi, Fouche Paul Anglo American Kumba, Heyns Pieter Cilliers & Reynders Attorneys, Jordaan Carel Jordaan-Prinsloo-Davel Ouditeure, Low Rudolf Nedbank, Poggenpoel Magnus TJ Lee & Poggenpoel Ouditeure, Swanepoel Tokkie Tokkie Swanepoel Boekhouers, Van Niekerk Danie Medhof Apteek, Van Rooyen Helize Thaba Huisvriend, Van Rooyen Petri Rush Hour Quickshop (Northam).


title: Is dit die rede dat dorpsfeeste verdwyn?

maintext:
Pieter Coetzee – Redakteur: Kwêvoël
Maroela media berig dat na agtien jaar van Die Noord-Kaapse enigste suksesvolle provinsiale fees, die Gariepfees, wat jaarliks in Kimberley aangebied is, nou ten einde gaan loop. Die rede is dat dit blykbaar te wit en te Afrikaans is.
Het ons nie maar ook dieselfde in Thabazimbi ondervind met die Wildsfees nie. Soos die betrokkenheid van die munisipaliteit toegeneem word, het die eise oor die kunstenaars ook toegeneem tot op die stadium dat die fees uitgekontrakteur is en totaal weg beweeg het van alles wat die Wildsfees suksesvol gemaak het.
Die rede was sekerlik die feit dat die destydse ANC-beheerde dorpsraad, soos dit seker die geval is by die Gariepfees, die fees as ’n politieke speelbal wou gebruik.
Die eerste wat gegaan het, was die feesterrein op Thaba Park, wat onder munisipale beheer staan en so deur die vorige munisipale bestuur verwaarloos is dat dit nie eens meer ten volle as sportterrein aangewend kan word nie, nog minder as feesterrein.
Die Wildsfees was die oudste dorpsfees, buiten die Standard Bank Kunstefees wat in Grahamstad, waar die eerste Britse setlaars hul gevestig het, aangebied word en wat nooit eintlik tot ’n dorpsfees ontwikkel het nie, maar eerder ’n voorloper was vir die KKNK, Aardklop en Innibos feeste, met ’n duidelike taal-inslag.
Dorpsfeeste is ’n kultuur wat vanaf Europa na Suid-Afrika en ander Europese nedersettings regoor die wêreld oorgedra is. ’n Kultuur wat destyds reeds daarop gemik was om deur middel van die dorpsfees plaaslike inwoners en mense van buite die gebied te betrek om kontantvloei te skep.
Die Kerk en Staat was voorstaanders van hierdie feeste aangesien dit belasbare inkomste geskep het. Ongelukkig het dit op die ou einde in ’n bakleiery ontaard oor wie die belasting mag invorder.
Die kerke wou hulle selfbeeld bevorder deur in beheer van die market en feeste te wees, terwyl die staat eerder die belasting van die arm mense wou invorder om inkomste te verseker vir hulle oorloë teen buurstate.
Engeland en Frankryk is goeie voorbeelde hiervan gedurende die tydperk sowat 300 jaar voor die wit volksplanting in die Kaap.
Hier kan ons teruggaan na die feodale stelsel in Europa waar feeste aangebied is om bietjie kontantvloei vir die plaaslike bestaansboere, entrepreneurs en besighede te skep.
Was die Wildsfees nie maar ook op dieselfde beginsel geskoei nie, naamlik om as klankbord te dien vir besoekers oor wat Thabazimbi kan bied kragtens toerisme, insluitende eko-, jag-, landbou- en wildlewe-toerisme asook nywerhede om juis entrepreneur na die dorp te lok om eerder hul besigheid hierheen te skuif met al die bestaande bedrywe soos mynbou en landbou ook ingesluit.
Buiten die reëndans van die Koi-stamme en die riete dans van die maagde, met ontblote borste, voor die Zulu koning, is daar min feeste wat enigsins kultuur aan Afrika kon verleen. Daarvoor was en is die Afrika se swart bewoners te stambewus om ’n kultuur te vorm uit ’n eenvoudige ding soos ’n dorpsfees te reël om inkomste vir die dorp en sy sakegemeenskap te skep.
Die geskiedenis van die Thabazimbi Wildsfees is ’n tipiese bewys van wat nou in Kimberley gebeur. Die munisipaliteit raak betrokke om ’n dorpsfees aan te bied inplaas daarvan dat hulle die fees ondersteun deur die skepping van infrastruktuur om die fees te aanbied.
Net soos die Biskoppe en Kardinale destyds in Engeland probeer het om die kontant na hulle voorstoepte vee, is dit ook al waaraan die stamgebonde heersers, wat die Suid-Afrikaanse ekonomie wil oorneem, ingestel is.
Dorpsfeeste ontstaan deur kulturele groei en hoef nie beperk te wees tot een kultuur nie, solank die ander kulture, wat ook deel van die fees wil uitmaak, bereid is om hieruit te leer en so hul eie kultuur te laat groei.
Die eerste waarna gekyk moet word, is wie betaal en wie betaal nie.
Reeds honderde jare gelede het besoeker betaal om deur die stadspoort te gaan om die fees by te woon. Uitstallers en entrepreneurs moes belasting op hulle verkope betaal. Hiervoor het die aanbieders gesorg deur behoorlike voorraadopnames te doen by al die verkopers voor en na die fees om te verseker dat hulle hul deel kry.
Dit is nie vandag meer eintlik moontlik nie, maar wat wel destyds geskep is, was ’n betaalkultuur, anders as in Suid-Afrika waar daar ’n “kultuur” van wanbetaling heers. Dit is geen kultuur nie, maar eerder ’n bewys van dooie kultuur.
Niemand leer iets hieruit nie. Niemand groei in kennis hierdeur nie en sal die gebakte hande nooit omgedraai word om die grond om te dolwe en iets te plant om vir hulleself te sorg nie.
Laasgenoemde is nie letterlik bedoel nie, alhoewel daar weereens ’n “kultuur” bestaan dat indien jy ’n stukkie grond het, jy vir jouself en jou gesin kan voed, aangevuur deur politieke populiste.
Wat van al die mense wat nie wil boer nie, maar eerder in die dorpe en stede wil werk en daar ’n bestaan maak om hulle kos te koop.
Nou dreig die burgemeester van Kimberley om finansiering van die fees te staak. Minder mense word na die stad gelok, wat beteken dat minder entrepreneurs hul daar sal vestig en die dorp nes sy kultuur begin stagneer en verarm.
In plaas daarvan om werksgeleenthede te skep om die kultuur van wanbetaling uit te wis, word dit eerder aangemoedig deur die bevolking uit die werk te hou.
Daar moet net besef word dat indien die dorpsfees in ’n dorp wat tradisioneel ’n oorwegende meerderheid van een taalgroep huisves, en uit wie die oorspronklike gedagte en die aanbieding van die fees berus het, dit steeds voorrang aan hierdie taalgroep sal bied.
So is al die bekende kunstefeeste vooraf genoem gebonde aan ’n spesifieke kultuur en taalgroep. Die Standard Bank Kunstefees in Grahamstad is byvoorbeeld oorwegend Engels terwyl die ander kunstefeeste Afrikaans geöriënteerd is. Indien die organiseerders nie meer ’n wins uit hul ondersteuners kan maak nie, moet hulle sterk na binne begin kyk en hulle teikengroep herdefinieer.
’n Vroeëre studie deur die Universiteit van Pretoria op die impak van die Wildsfees op die totale
Thabazimbi munisipale gemeenskap het getoon dat die sowat 20 000 besoekers oor die twee dae wat die fees aangebied is, sowat R81 miljoen vir die totale gemeenskap en sy besighede genereer.
Die toegangsgelde by die fees is maar ’n druppel in die emmer hierteenoor, maar dit is oor laasgenoemde dat feeste eerder beëindig, as aangemoedig word.
Thabazimbi kort ’n fees.
’n Daadwerklike poging is drie jaar gelede aangewend om ’n Bierfees in samewerking met ’n Wildveiling aan te bied, wat baie belowend vertoon het. Hoekom dit ’n Oktoberfees moes heet sou net die Kardinale en Priesters weet.
Dit is een keer daarna herhaal maar het toe doodgeloop. Bestaan daar nie ’n drinkkultuur nie of moet dit juis Klippies en Coke wees om te kwalifiseer?
Met die sterk opkoms van Boetiek oftewel Craft Bier, was dit juis die een sterk punt wat organiseerders kon aangryp, veral met die wild-kultuur, die grootste komponent vir die toekomstige ontwikkeling van toerisme in hierdie gebied daaraan gekoppel kan word.
Is dit miskien omdat die munisipaliteit nie destyds voordeel hieruit kon trek nie, of omdat die organiseerders nie sterk genoeg is om saam te staan en iets vir die gemeenskap te doen wat nie net op sy eie belange gevestig was nie.
Daar is meer waarde daarin as besoekers en inwoners jou as sakeman/vrou raaksien waar jy help organiseer of self by die hek staan om mense te verwelkom en toegangsgeld in te vorder.
Borg ’n stalletjie en laat die Gr 9 ouers voorbereide wildvleis onder jou slaghuis se banier daar verkoop vir ’n deel van die omset om die matriekafskeid te finansier.
Daar is baie maniere om jou doel te bereik en vir die dorp se inwoners asook besoekers te sê: “Ons kan julle meer as net goeie besigheid bied.” en sodoende beleggers hierheen te lok.
Die lot van die myn was nie verseël toe dit eienaarskap verwissel het nie – daar is steeds baie gemynde erts wat in hope rondlê en net verder verwerk moet word. Sien dit as Thabazimbi se pad vorentoe.


title: Nuus van Laerskool Thabazimbi

maintext:
Laerskool Thabazimbi het Vrydag hul Interhuis Atletiek byeenkoms aangebied.
Soos gewoonlik was die aankoms van die dirigente hoog op die agenda. Die Koedoes se dirigente het dan ook met groot fanfare agter op ‘n brandweerwa, getooi in rooi met hul rooi veiligheidshoede, by die atletiekveld opgedaag.
Tydens die geleentheid wat deur die Koedoes met 299 punte gewen is, is daar ook verskeie rekord gebreek.
Die atlete wat nuwe rekord opgestel het was:
Carla Horn: Gewigstoot Do/10
HJ Koekemoer: 70m Hekkies So/10
Amor Strijdom: Verspring Do/11
Ruan Genis: Hoogspring So/10
Na afloop van die byeenkoms is Chanique van Niekerk as Victrix Ludorum en HJ Koekemoer as Victor Ludorum aangewys.
Leerkragte van Laerskool Thabazimbi presteer op die rugbyveld
Twee onderwysers verbonde aan Laerskool Thabazimbi is sedert die begin van die jaar vir hul prestasie op die rugbyveld bekroon.
Attie Louw is as sy rugbyklub se Speler van die Jaar bekroon.
Michael Karemaker, ‘n kranige skeidsregter, is beslis iemand om dop te hou in die Rugbykringe. Michael is gekies as assistent skeidsregter in die tegniese area tydens die Bulle en Sharks se opwarmingswedstryd wat op Saterdag 27 Januarie in Polokwane gespeel is. Hy is ook deur die Laerskole Skeidsregters-Unie as een van Limpopo se top 10 skeidsregters aangewys.


title: Vryheidsfront Plus steun mosie van wantroue teen Zuma

maintext:
Die leier van die VF Plus, Pieter Groenewald, sê dat die VF Plus verwelkom die feit dat eindelik finaliteit is oor die verwydering van pres. Jacob Zuma as staatspresident van Suid-Afrika deur ŉ mosie van wantroue wat môre sal plaasvind.
Groenewald sê dat die aangeleentheid onnodig uitgerek is en dat die onbeholpe manier waarop die ANC in die laaste weke opgetree het, as bewys dien dat die ANC-regering nie bevoeg is om krisisse te bestuur of die land te regeer nie.
ŉ Verdere bewys van die ANC se onbeholpenheid is die krisisbestuur wat nou toegepas word deur te probeer om Vrydag reeds die staatsrede te hou indien ŉ nuwe president môre verkies word.
Dit blyk voorts dat net een dag afgestaan gaan word aan ŉ debat oor die staatsrede. Voorheen is twee dae daaraan afgestaan wat beteken die opposisiepartye word direk benadeel.
Suid-Afrika kon reeds ŉ nuwe president in plek gehad het indien die ANC nie besluit het om die vergadering van sy Nasionale Uitvoerende Komitee (NUK) verlede Woensdag te kanselleer nie.
Die VF Plus sal die mosie van wantroue teen president Zuma steun.


title: Moordklag teen man drie jaar na vrou se dood

maintext:
Die eienaar van ’n gewilde lodge net buite Bela-Bela is die afgelope week in hegtenis geneem in verband met die dood van sy gewese vrou meer as drie jaar gelede.
Maroela Media berig dat ’n polisiewoordvoerder, konstabel Monatse Mamabolo, Woensdag aan hulle gesê het dat Herman van Tonder (50), eienaar van Mbizi Lodge & Spa, Maandag in verband met die moord op sy destydse vrou, Elrina (42), in hegtenis geneem is.
Hy het verder gesê dat die polisie op 6 November 2014 gereageer het op ’n saak van ’n vrou wat by Mbizi Lodge gesterf het. Sy is na ’n hospitaal geneem waar sy dood verklaar is.
Volgens Mamabolo was daar geen sigbare wonde, buiten ’n merk op haar gesig nie. ’n Geregtelike doodsondersoek dossier is toe deur die polisie oopgemaak.
Daar is destyds in die plaaslike koerant berig dat daar aanvanklik gedink is dat Elrina onverwags weens inwendige bloeding van ’n bloeiende maagsweer dood is.
Mambolo het gesê dat die polisie intussen die geregtelike doodsondersoek afgehandel het en dat die dossier na die direkteur van openbare vervolging (DOV) gestuur is vir beslissing.
“Die DOV het opdrag gegee dat die verdagte, die oorledene se man, vervolg moet word.”
Die woordvoerder van die provinsiale nasionale vervolgingsgesag, Mashudu Malavi-Dzhangi, het Woensdag aan Maroela Media bevestig dat Van Tonder op dieselfde dag van sy inhegtenisneming in die Bela-Bela landdroshof verskyn het waar hy op borgtog van R15 000 vrygelaat is.
Hy moet hom elke Maandag by die Bela Bela polisie aanmeld en moes ook sy paspoort inhandig.
Van Tonder staan tereg op aanklagte van moord, versekeringsbedrog van R7 miljoen en diefstal. Hy moet weer 2 Maart in die hof verskyn.
Die polisie ondersoek duur voort.


title: Kabinetskommeling: President Ramaphosa steeds vasgevang in ANC web

maintext:
Die VF Plus sê dat die kabinetskommeling soos Maandagaand aangekondig deur president Cyril Ramaphosa, goeie en slegte elemente bevat, maar oorhoofs gesien is dit ŉ duidelike aanduiding dat die president deur die ANC gevange gehou word en nie werklik sy eie stempel op die regering kan afdruk soos almal dink hy doen nie.
Alhoewel die president die onderneming gegee het dat die kabinet wel in die afsienbare toekoms verklein gaan word, het hy nou die ideale geleentheid gehad om dit te doen, en dit is jammer dat hy nie die moed of toestemming van die ANC gehad het om daadwerklik op te tree nie.
Die adjunk-president David Mabuza. Mabuza is ŉ omstrede figuur oor wie ŉ wolk hang van aantygings oor korrupsie, politieke sluipmoorde en Gupta-bande. Net so is daar minister Malusi Gigaba wat in tipiese ANC-styl “herontplooi” is na die pos van binnelandse sake. Terwyl hy voorheen minister van binnelandse sake was, is dit hom juis ten laste gelê dat hy die Guptas se aansoek om Suid-Afrikaanse burgerskap versnel het.
Nog ŉ mistasting is die aanstelling van die totaal onbevoegde minister Bathabile Dhlamini wat as minister van maatskaplik ontwikkeling misluk het, en nou aangestel is as nuwe minister van vrouesake.
Sy is Maandag weer gedagvaar om voor die Menseregtekommissie (MRK) te verskyn en is nie bevoeg om as minister op te tree nie.
Positiewe aanstellings is die terugbring van minister Pravin Gordhan as minister van openbare ondernemings en minister Nhlanhla Nene as minister van finansies.
Hierdie aanstellings sal meer beleggingsvertroue skep veral gesien in die lig daarvan dat die kredietgraderingsagentskappe openbare ondernemings en die bestuur daarvan geïdentifiseer het as een van die groot redes vir die afgradering van Suid-Afrika se kredietwaardigheid.
Wat die polisie aanbetref, is een cowboy (Fikile Mbalula) ongelukkig met ŉ ander een, Bheki Cele, vervang. Dit is ŉ stap terug vir polisiëring in Suid-Afrika.
Op die keper beskou, sê die VF Plus, is dit duidelik dat die nuwe leier van die ANC en die regering steeds die belange van die ANC bo dié van Suid-Afrika stel.


title: Chicago by KunsteGrot

maintext:
Vyftien jaar het reeds verstryk sedert die eerste keer dat Chicago die eerste fliekgangers oorrompel het en is dit ‘n musikale blyspel wat gehore steeds betower.
Met sterre soos Renée Zellweger, Catherine Zeta-Jones, Richard Gere en Queen Latifah, is dit geen wonder dat dit destyds vir 12 Oscars genomineer is nie en daarby die eerste musiek blyspel sedert Oliver in 1968, die toekenning van die Beste Rolprent van die jaar ontvang het.
Chicago het uiteindelik ses Oscars verower onder andere Beste Rolprent, Beste aktrise in ‘n ondersteunende rol (Catherine Zeta-Jones) en Beste Kunste Regisseur.
Die rolprent was ook genomineer vir die Beste Oorspronklike Temalied, I Move On, en gesing deur Catherine Zeta-Jones en Renée Zellweger.
Vrydag aand kry fliekvlooie die geleentheid om hierdie rolprent weer by die KunsteGrot te herleef.
Die vertoning begin 07:00 en toegang is R50 per persoon. (Ouderdomsbeperking van 14 en ouer.)
Die volgende lewende vertoning by die KunsteGrot is Chris Else wat op 16 Maart gaan optree. Hou maar solank die datum oop. Kaartjies is R150 per persoon.
Bring gerus jou eie piekniekmandjie saam vir Chicago asook vir Chris Else se optrede.
Vir verdere inligting kontak Rita Volschenk by 083 7448559.
Sien die voorskou hier


title: Marakele Marathon om die draai

maintext:
Met nog net minder as ‘n maand oor, is voorbereidings sterk aan die gang vir die aanbieding van die 2018 Marakele Marathon wat in die Marakele Nasionale Park aangebied word.
Die wedloop, wat met die tong in die kies beskryf word as die “Run on the wild side”, word Saterdag 3 Maart aangebied, en met verlede jaar se wedloop wat meer as 700 mense getrek het, word sowat 1000 inskrywings vir vanjaar se wedloop verwag.
Hierdie wedloop is behoorlik ‘n wedloop in die ongetemde wildernis met geen heining tussen jou en die wildlewe, insluitend olifante en roofdiere, nie. Die Park is ingestel op alle deelnemers se veiligheid en veldwagters word orals langs die roete gestasioneer om ‘n ogie oor die beweging van diere en deelnemers te hou.
Jaarliks was dit juis hierdie ondervinding wat die adrenalien sterk in deelnemers se are laat pomp het.
Die wedloop word deur SANParke in samewerking met die SANParke Ere-veldwagters en die Thabazimbi Marathonklub aangebied en beloof om vanjaar die beste ooit te wees.
Die wedloop is vir die eerste keer agt jaar gelede aangebied as ‘n poging om iets aan die gemeenskap van Thabazimbi terug te gee en hulle daardeur blootstelling gee aan die bewaringspogings wat in Marakele Nasionale Park gedoen word.
Die atmosfeer in die park sowel as die terrein laat hierdie wedstryd bo ander soortgelyke wedlope uittroon en soos een van die deelnemers aan ‘n vorige wedloop opgemerk het: “die taaiste wedloop van al die wedlope wat ek ooit voorheen aangepak het”.
Sedertdien het dit oor Thabazimbi en Limpopo se grense gegroei met deelnemers wat van regoor Suid-Afrika opdaag. Die wedloop dien ook as een van die kwalifiserende wedlope vir die Comrades Marathon.
Volgens die Parkhoof van Marakele Nasionale Park, Mphadeni Nthangeni, belowe dit om die grootste marathon tot op datum te wees aangesien dit die eerste byeenkoms uit ‘n reeks van vyf jaarlikse byeenkomste is vir die “Big 5 Challenge”.
Deelnemers moet al vyf wedlope voltooi om die vyf verskillende unieke medaljes, wat vir elke wedloop ontwerp is en elk een van die die groot 5 uitbeeld, te bekom.
Deelnemers kan vir die Marakele Marathon vir vier verskillende wedlope inskryf, naamlik die 42km marathon, 21km halfmarathon, 10km wedloop en die 5km pretloop.
Laasgenoemde is veral gemik op families wat saam die wildernis wil geniet.
Daar is nog tyd om te registreer en dit kan aanlyn by www.quicket.co.za gedoen word.
Indien deelnemers ‘n naweek-uitstappie daarvan wil maak en binne die park wil oorbly kan hulle Elise Coetser by elisecoetzer65@gmail.com kontak en sommer ook vir die wedloop inskryf. Sy kan ook by 086 613 0720 gefaks word.
Toeskouers is welkom om die opgewondenheid by die eindpunt te ervaar en sien hoe die wenners een vir een en in groepe opdaag.
Die wegspring sowel as die eindpunt is by die Marakele hoofingang sowat 11km buite Thabazimbi.


title: Joshua na die Reën soos om van te droom

maintext:
KunsteGrot het gisteraand, Saterdag 10 Februarie, daarin geslaag om een van die beste Afrikaanse kunstenaars te laat skitter op die plaaslike verhoog.
Dit was Joshua na die Reën wat met sy tweede besoek aan Thabazimbi die gehoor weereens in ekstase gehad het.
Saam met hom op die verhoog was sy twee kitaarspelers Heinrich en Gerhard.
Verblydend was die aantal jong mense wat kom luister het en by wie hy reeds ’n duidelike ondersteuningsbasis gevind het.
Buiten sy eie liedjies het sy vertolking van Don McLean se Vincent (Starry Night) en Coenie de Villiers se Voshaarnooi (Ek is verlief op die kind) groot byval gevind.
Sy jare se studie aan die TUT het hom ook duidelik as meester met jazz in sy bloed gelaat.
Liedjies op sy nuutste CD, Die Wêreld Binne My, met “Heuwels en Berge” en “Drome”, was duidelike treffers by jonk en oud. Hiermee bewys hy hom ook as een van die beste Afrikaanse liriekskrywers.
Hy sê dat hierdie nuwe album lank reeds in sy kop draai; dat daar in elke persoon ’n wêreld is wat niemand ooit sal verstaan nie.
“Ons doel is om mekaar stadig maar seker toe te laat in ons wêreld, sodat ons op ’n plek kan kom waar ons ’n waardevolle pad met mekaar kan stap. Ek is geïnspireer deur beelde uit die natuur, mense se stories en die dag toe ek besef het dat die moeilike dinge in die lewe soms die grootste geskenk is – as jy besluit om dit te koester en iets hieruit te leer – andersins word jy jou grootste vyand en sal dit jou om elke hoek en draai inwag.”
Hy het vertel van hoe sy pa tydens gesinsvakansies nooit oornagplek op pad Kaap toe bespreek het nie. Teen skemer het sy pa gewoonlik begin uitkyk na ’n karoo-plaas waar hul dalk kon oornag, ingery en die boer gevra of hulle maar op sy grond vir die nag kan kampeer – nooit met negatiewe gevolge nie.
Dit is hier in die stilte van die nag, langs die dam op die plaas met sterre wat in die water weerkaats, dat hy baie van sy inspirasie gekry het. Hierdie ligpuntjies aan die hemelruim, net soos die lig van vuurvliegies, het hy begin saamdra as die lig binne hom wat hom voortdryf.
Eens op ‘n tyd het ‘n droom gaan lê
In die hart van ‘n mens wat ‘n droom wou hê
Tyd het verloop en die droom gegroei
Soos hy droom het sy hart met homself bly stoei
Eens het ek lank op ‘n berg gaan staan
Om te sien hoe die dag in die nag vergaan
Alles in my het stil geraak
Ek’t gedroom ek wil als van my lewe maak


title: Verseker dat jou adres reg is vir die verkiesing

maintext:
Maak seker om jou adres besonderhede te bevestig vir die 2019 verkiesing. As jou adres verkeerd is by die OVK of dit ontbreek sal jy nie kan stem nie.
Dit is ’n eenvoudige prosedure, moenie dat dit jou verhoed om jou stem uit te bring nie.
Advertensie geplaas deur die DA.


title: Groter, ruimer Yaris vat marksegment aan met krag

maintext:
By Northam Toyota weet ons dat die prys wat jy ontvang asook die gehalte diens wat gelewer word vir jou uiters belangrik is wanneer jy ‘n voertuig aankoop. Die verkoopspan by Northam Toyota streef om jou die beste kliëntediens te gee.
Northam Toyota bied ook ‘n volledige diensfasiliteit aan met hoogs opgeleide en bekwame tegnici wat gevorderde toerusting en tegnologie gebruik om te verseker dat u voertuig die hoogste vlak van aandag kry.
Die spilnternuwe, groter en luukser Yaris is hier – Kontak nou ons Verkoopsagente vir ‘n toetsrit, moenie wag nie.
Skakel gerus ons verkoopspan vir navrae:
Jaco Faurie – Nuwe Voertuie Verkoopsbestuurder:
083 310 8288 – sales2@northamtoyota.co.za
Eruka Barnard – Verkoopskonsultant:
060 817 7186 – sales5@northamtoyota.co.za
Basjan Dumond – Verkoopskonsultant:
079 729 4930 – sales4@northamtoyota.co.za
Nuwe, groter Yaris kom kom eis sy deel van die pad
Die splinternuwe groter Yaris luikrug met sy groter bagasieruimte wat 8% groter is as sy voorganger, wat in 2005 reeds die mark betree het, vat beslis sy kompetisie in hierdie marksegment aan.
Met soveel kompetisie in dieselfde segment, was sy impak destyds op verkope nie duidelik sigbaar nie. Met die voortdurende verandering in die markbehoefte, het Toyota besluit dat die tyd ryp is om die nuwe, groter Yaris bekend te stel.
Die groter bagasieruimte is moontlik gemaak met die 165mm in lengte en 5mm in wydte wat tot die nuwe modelle toegevoeg is. Alhoewel dit klein mag klink, maak dit ‘n groot impak op die bagasie en groter kajuit ruimte wat toegevoeg is teenoor die ou modelle.
Die vier modelkeuses, die Xi, Xs en Cross asook ‘n Sport beskik almal oor dieselfde kragbron, naamlik Toyota se beproefde 1,5 liter 4-silinder petrol enjin wat 79kW en 140Nm wringkrag lewer.
Die voorwielaandrywing is beskikbaar met ‘n 5-gang handratkas of ‘n Konstante Varieerbare Ratkas (CVT – Constant Variable Transmission) in die Xs model vir gemaklike stadsverkeer.
Volgens Toyota se spesifikasies is die petrolverbruik van die handrat model 5,9 en die CVT model 5,8 liter/100km.
Die modelle is beskikbaar in sewe nuwe opwindende reeks kleure wat wissel van gletser-wit tot Donkerblou Matallic.
Vanaf die intreevlak Xi bied al die modelle sleutelvrye toegang en aansitter drukknop, radio met USB en Bluetooth funksies, multifunksie inligtingskerm, elektries verstelbare kantspieëls. elektriese voorste kantruite, kragstuur en lugversorger.
Die Xs kom standaard met outomatiese ligte, 16-duim allooi wielvellings, intrekbare kantspieëls, elektriese vensters agter en LED dagligte.
Die Cross bied ‘n paar kosmetiese variasies terwyl die Sport, die vlagskip, jou ‘n “Optimum” instrumentpaneel, leersitplekke, LED agterligte, klimaatbeheer lugversorging en voorste misligte asook ‘n aantal kosmetiese ekstras bied.
Buiten vir die X1-model is die raakskerm infotainment stelsel standaard in al die ander modelle en bied jou FM/AM radio, USB en Bluetooth toegang, Dit is ten volle slimfoon geïntegreer met Apple CarPlay en Android Auto plus satelliet navigasie (GPS) as deel van die pakket.
Die hele reeks kom standaard met bestuurder en passasiers lugsakke, ISOFIX hegpunte, ABS remme met rem ondersteuning (BA), Stabilitietsbeheer (VSC) asook helling ondersteuning. Die Sport model het nog addisionele lugsakke insluitend bestuurders kniesakke.
Alle Yaris modelle is vergesel van ‘n 3-jaar/45 000km diensplan en ‘n 3-jaar/100 000km waarborg met diensintervalle van 15 000km.
Ten tye van publikasie is die pryse as volg:
1.5 Xi – R230 800
1.5 Xs – R253 400
1.5 Cross – R268 500
1.5 Xs CVT – R268 600
1.5 Sport – R286 000
Northam Toyota – Tel: 014 784 0308
H/v Dwars & Venter Straat, Northam
S 24° 57’ 31.3” – E 27° 15’ 54.8”
Maandae – Vrydae: 08:00 – 17:00
Saterdae: 08:00 – 12:30
Sondae en publieke vakansiedae: Gesluit